Basagoitik ETAri: 'Armak ez ezik, aktibistak ere entregatu behar dira'

Nazioarteko Egiaztatze Batzordeko kideekin ez direla bilduko berretsi du; izan ere, "ETAk armak noiz eta non utziko dituen esateko, ez da nazioarteko bazter-nahaslerik behar".

"Armak ez ezik, aktibistak ere entregatu" behar dituela ohartarazi dio ETAri Antonio Basagoiti EAEko PPko presidenteak, eta ondoren, zigorrak bete beharko dituztela gaineratu du.

Halaber, dagoeneko Bilbon bilerak hasi dituzten Nazioarteko Egiaztatze Batzordeko kideekin ez direla bilduko berretsi dute, ETAk "armak noiz eta non utziko dituen esateko, ez baita nazioarteko bazter-nahaslerik behar".

Herri Irratiko elkarrizketa batean, "ETAren munduan eta ETAren barruan ere, antzerkia egiten ari dira jendea nahasteko", nabarmendu du. "Horrek ez du balio. Armak eman behar dituzte, desegin eta justiziaren esku gelditu behar dira, iraganaren parte izateko".

PPko buruzagiaren iritziz, "armak eman ostean hiru gauza ezarri behar dira: justizia, justizia eta justizia. Euren zigorra bete eta eragindako mina onartu beharko dute, eta berriro horrelakorik gerta ez dadin, damua erakutsi beharko dute", adierazi du.

PP ez dela "nazioarteko bazter-nahasleekin" bilduko argitu du, "ez dutelako ezertan laguntzen eta alde baterako egiten dutelako lan".

Horren iritziz, "egiazko gerra bat bilatu beharko lukete; aurrez aurre bi alde egon diren bat. Ez Euskadin egon dena, alde batek hil egin duelako eta besteak hilketak pairatu dituelako".


Nafarroako Gobernuak uste du kasu errealak halako lau direla

Igandean diagnostikatutako 2.200 kasuetan oinarrituta, uste du egiazki «10.000tik gora» gaixo direla. Jaurlaritzak eta Nafarroako Gobernuak ukatu dute larrialdi zerbitzuak kolapsotik gertu direla

Eguneroko datuen eguneraketaz harago, astero Nafarroako Osasun Publikoaren eta Lan Osasunaren Institutuak txosten epidemiologikoa kaleratu ohi du. Iragan aste osoko datuak oinarri hartuta, atzo kaleratutako txostenean ondorioztatu du kasu errealak atzemandakoak baino halako lau direla gutxienez. Hau da, igandean guztira 2.168 kasu positibo atzemanak zituzten, baina, sintoma arinak dituztenen eta zuzenean inolako ondoriorik ez dutenen kalkulu bat eginda, gobernuak uste du egiazki «10.000tik gora» direla.

COVID-19 gaitzaren epidemia hasi zenetik, Hego Euskal Herriko osasun sistemak, publikoak zein pribatuak, 23.990 proba PCR egin ditu; batez beste milioi bat biztanleko 8.440, alegia. Nafarroaren kasuan, gobernuak nabarmendu du beste herrialdeekin alderatuz gero munduan batez beste proba gehien egiten duten tokietako bat dela: Norvegiaren eta Suitzaren atzetik —milioi bat biztanleko 16.800 eta 10.650 hurrenez hurren—; baina Italiaren eta Hego Korearen aurretik.

Dena den, oraindik ere probak ez daude orokortuta. Sintoma arinak izan eta osasun etxera deituz gero, sistemak kasu posible gisa identifikatuko du herritarra, eta bakartzera behartuko. Egun 8.659 kasu posible daude, eta epidemiologiako adituek nabarmentzen dute horietako batzuek ez dutela birusa. Izan ere, erreferentzia erreal bat hartzearren, funtsezko jardueretan aritzen diren eta sintomak dituzten profesionalen artean egindako probetan, ikusi dute %28k ematen dutela positibo. Haatik, Txinan eta beste herrialdeetan egin diren azterketa zientifikoek agerian utzi dute sintomarik gabeko herritar kopuru handi batek birusa kutsatzeko ahalmena duela, eta haiei probarik ez zaie egiten.

Kasu positiboen hazkundearen erritmoa geldotu bada ere, kasuek gorantz jarraitzen dute; baina Santos Indurain Osasun kontseilariak irmo ukatu du larrialdi zerbitzuak «inondik ere kolapsotik gertu» direla. Sistemak 120 oheko gehienezko ahalmena du, eta oraintxe 85 herritar ditu. Indurainen arabera, gainera, larrialdietako ohe kopurua %30 handitzeko aukera dute eta une oro beharren arabera moldatzekoa. Hortik urruti direla deritzo.

Antzeko adierazpenak egin ditu Mikel Sanchez Eusko Jaurlaritzako Plangintza, Antolamendu eta Ebaluazio Sanitarioko zuzendariak. Sanchezek ziurtatu du ospitaleetako larrialdiak inoiz ez direla «kolapsatuta» egon. Atzo, Araban, Bizkaian eta Gipuzkoan egun lazgarria izan zen: krisia hasi zenetik hildako gehien zenbatu zituzten. Dena den, Jaurlaritzak uste du aurreko asteetan okertutakoen ondorio direla hildakoak, eta, kasuek gorantz jarraitzen badute ere, erritmoa geldotu delakoan dago. Bilakaeran gorabeherak izango dira, baina erritmo hori geldotzeak osasun sistemaren «presioa arinduko du», Sanchezen arabera.

Zortzi milioi gehiago

Nafarroako Gobernuak zortzi milioi gehiago jarriko ditu aurreko asteetan iragarritako neurriak indartzeko. Guztira 14,2 milioi euro banatuko dira. Kopuru horretatik, 7,2 milioi euro egoera zaurgarrienean diren pertsonak babesteko erabiliko ditu; halaber, bost milioi euro gehiago jarriko ditu egoeraren ondorioz lana galdu duten eta egoera zailean diren familiek errenta bermatua jaso dezaten; gainera, familiei alokairu eta elikadura gastuei aurre egiteko laguntza emango diete eta udaletako gizarte zerbitzuetarako milioi bat bideratuko du.


Donostiako Orfeoia-EHU sariaren irabazlearekin, "Arratsaldekoa"n

Itziar Larrinaga nabarmendu dute Francisco Escuderoren inguruko lanarengatik.

Osteguneko "Arratsaldekoa" saioan Itziar Larrinaga Donostiako Orfeoia-EHU IX. sariaren irabazlea izango dute gonbidatu. Francisco Escuderoren inguruko lana saritu diote eta lanaz eta sariaz hitz egingo du.

Bestalde, Josu Baez elkarrizketatuko dute, kaleratu berri duen Lau Erreka poesia liburuaren karietara. Bere poesiarako zaletasunaz eta idazteko eraz mintzatuko da Baez.

Begoña del Tesok Berlinetik egingo du hango zine kronika eta hemengo estreinaldien kritika.


Blogarion besta Elgetako Kafe Antzokian

Blogari euskaldunen lehenengo besta antolatzeko deia egin da. Blog euskalduna dugunok, elkar ezagutzeko eta elkarrekin egoteko aukera izango dugu hurrengo apirilaren 17an. Blogari batzuen artean komentatu izan da kontu hau azken asteotan, eta Espaloia Elgetako Kafe Antzokiak hartu du ekimena bere gain.

Lekua: Elgetako Espaloia Kafe Antzokia.

Eguna: Apirilak 17, domeka. Hauteskunde eguna.

Ordua: 18:30ean.

Nori zuzendua: Bloga duen guztiei edo interesa dutenei.

Jendea animatuta dabil eta honez gero ereserkia eta guzti dago Patxitraperok eginda.

Oso gustura jasoko genueko topaketa horretan Eibar inguruan Munduaren dominaziorako duten plan malefikoen berri.

Gauzak horrela jarri badira, patroiren bat izan beharko dugu ba blogariok? Nire proposamena: San Jarioa edo Jario Deuna.

Topaketaren gaineko informazio guztia orri ofizialean aurki daiteke.


«Bartzelona gabe, ez dugu izango independentziarik»

Egoera labainean dago Bartzelonako Udaleko ERC: inkesten arabera, zentro-ezkerreko aliantza bat osatzeko giltza izan lezake. Kataluniako prozesu independentistak, ordea, CiUrengana lotua dauka.

Kataluniarentzako urte erabakigarriena izan daitekeen honetan, Espainiako Kongresutik hiriburura itzuli da Alfred Bosch (Bartzelona, 1961): ERCren hautagaia da alkate izateko. Maiatzeko hitzorduaz harago, ordea, ustez irailean egingo dituzten hauteskundeek baldintzatu dute kanpaina: «Unionistek uste dute independentismoa gerarazteko lehia dela udal bozena: Bartzelonan mozten badute, irabazi egingo dutela. Baina horrek ez dauka oinarririk».

Zer moduz daude harremanak CDCrekin?

Sormenezko tentsio moduko bat dago gure artean. Azken urteotan eutsi diogun akordioari esker lortu du prozesu honek aurrera egitea, eta Katalunia sekula egon ez den egoera batean dago orain: ez Bigarren Errepublikan, ez eta aurreko 300 urteetan ere. Independentziari buruz bozkatzear gaude, eta horretan ados gaude gehienak. Hortik aurrera, baiezkoaren eta ezekoaren aldeko indar batzuk aldatu doaz haizearen arabera, baina prozesua aurrera doa, zailtasunez bada ere; izan ere, Espainiako botereak ez du laguntzen. Horregatik behar dugu irudimen handia. Baina, aldi berean, Katalunia gobernatu beharra dago; gobernua CDCrena da, eta horrexegatik daukagu ituna haiekin: prozesuan aurrera egiteko, eta CiUk bere kabuz betetzen ez zituen alderdi sozialak zaintzeko.

Konstelazio horrek badu islarik udal harremanetan?

Jakina: hain prozesu garrantzitsua izanik, ezinezkoa da tokian tokikoan ez eragitea, are gutxiago Bartzelonan. Hemengo demografia desberdina da Euskal Herrikoaren aldean: hemen, mundu osoan erreferentea den hiri bat daukagu, eta herrialdeak menpekotasun izugarria du harekiko. Bartzelonan gertatzen dena erabakigarria da, eta maiatzaren 24ko hauteskundeek ere baldintzatuko dute prozesua. Udaleko alderdi batzuek ukatu nahi dute iraileko bozak plebiszitarioak direla. Baina beste indar batzuon ustez, Bartzelona estatu bateko hiriburu izatea edo ez erabakigarria da. Bartzelona gabe ez dugu izango independentziarik, eta independentziarik gabe Bartzelona ez da izango nahi eta izan behar duen hiriburua.

Joan den astean bazterrak harrotu zituen Artur Mas presidenteak, aditzera eman zuenean ERC ituna hausten ari zela. Atzera egiteko bidea prestatzen ari dela iruditzen zaizu?

Kanpainako zalaparta txiki bat izan da hori, eta ez nioke garrantzirik emango. Topatuko duzu ni baino konspiranoikoagoa den norbait, baina elkarrizketa hori ikusi nuen, eta testuingurua argia da: independentziari buruz bozkatuko dugu.

Fio zara irailaren 27an hauteskundeak izango direla?

Horixe baietz: izango dira. Presidenteak iragarri zituen, alderdi nagusien eta gizarte zibileko erakundeen arteko akordio baten ondotik. Itun hori mahaiaren gainean dago, eta ez dugu atzera egingo. Bistan da egingo ditugula, eta independentziari buruz izango direla. Baiezkoaren aldeko alderdiak egongo dira, eta ezezkoaren aldekoak; emaitzak jakindakoan eserlekuak zenbatuko ditugu, eta alde batek irabaziko du.

Zerrenda bakarrari buruzko eztabaida itxita dago behin betiko, ala zabal liteke oraindik?

Hori beste fase bateko kontua da. Orain badaukagu ituna, eta baita baiezkoak irabaziz gero segitu beharreko bide orri bat ere; presidentearekin adostutakoa beteko dugu. Orain, ikusi behar da zer gertatzen den Kataluniako hiriburuarekin, horrek indar handiagoa emango diolako. Eta, hortik aurrera, mobilizazio prozesu bat hasiko da; hark goia joko du irailaren 11ko Diadan; egun horretan hasiko da kanpaina, eta 27an hauteskundeak egingo ditugu.

Zergatik da garrantzitsua Bartzelonako udal gobernua independentista izatea eta prozesuarekin konpromisoa hartzea?

Hasteko, udal kontseiluan gehiengoa edukiz gero AMI Independentziaren Aldeko Udalerrien Elkartean sar daitekeelako, eta posizio horretatik lagun diezaiokeelako udalgintzatik lanean ari den independentismoari. Oso zaila litzateke udalean errotuta ez dagoen prozesu independentista bat. Horrez gain, Kataluniako Ogasuna sortuko balitz, Bartzelonaren ekarpenek bihurtuko lukete bideragarri.

Mugimendu independentistaren barruan, gero eta gehiago aditzen da gizartearen babesa handitu behar dela orain. Horretarako erabakigarri izan daitezke Bartzelona kanpoaldeko herritarrak. Zein udal gobernu ikusten duzu egokien prozesu independentistari hedatzen laguntzeko?

Galdera handia da hori. Ea: nik uste dut ERC zorioneko posizioan dagoela. Inkestek diotenez, orain ez dagoen alderdiren bat sartuko da udalera, emaitza banatuagoa eta orekatuagoa izango delako. Bartzelonan ohikoa da itunak egitea, eta alkatea boto gehien jaso dituen alderdikoa izan da beti. Pentsatzekoa da horrek berdin segituko duela, baina, edozein kasutan, beharrezkoa izango da adostasuna eta itun handiak eraiki ditzakeen indar bat egotea. ERC erdian dago. [CiUko Xavier] Triasek esan du pozarren egingo lukeela ituna gurekin; [Barcelona en Comu-ko] Ada Colauk ere bai, baina hark ez du nahi Triasekin; PSC eta CUP ere ez zaizkigu urrun gelditzen... Alde horretatik, ERC da adostasun handieneko itunak egituratu ditzakeena.

Triasek eta Colauk nahi dute ERCrekin. Aukeratu beharko balu, ERCk norekin?

Gu erdian jarriko gara, gidari eta epaile lanak egiteko. Muturren arteko konfrontazioa kaltegarria da hiriarentzat. Hirian badago haustura sozialerako arriskua: batetik, Bartzelona arrakastatsu bat dago, eta, bestetik, sozialki trabatuago dagoen bat. Lubaki hori josi egin behar da, ez zabaldu. Ez baldin bagara botorik gehien lortzen duen alderdia, historiak eman digun funtzioa jokatuko dugu aurrerantzean ere: prozesuaren eta aurrerapenaren bermatzaile. Trias eta Colauren artean, Bartzelona aukeratzen dugu.

Batek baino gehiagok dio hurrengo trabak Espainiatik etor daitezkeela; esaterako, Madrilek bozak aurreratzen baditu Kataluniakoen egunera. Zer iruditzen zaizkizu halako espekulazioak?

Hori Rajoyk jakingo du, baina nik ezagutzen dudan neurrian eta Kongresuan ikusi diodanagatik, esango nuke ahal beste ahituko duela agintaldia. Beti jokatu izan du horrela, haren egiteko modua da. Mariano Rajoyk hoberen egiten dakiena da ezer ez egitea: denbora pasatzen uztea eta geldirik egotea. Oker egon ninteke, baina senak diost berdin segituko duela. Beste gogoeta bat ere badago horren atzean: Rajoyk hauteskunde orokorretara deituko balu katalanak estaltzeko, modu ezin argiagoan ariko litzateke aitortzen plebiszitarioak direla, eta arriskuan jartzen dituztela Espainiaren batasuna eta hori guztia. Katalunian aurkako erantzun bat eragingo luke, eta are gehiago nabarmenduko luke saihestu nahi duen izaera plebiszitarioa.


Onik topatu dute Saibigainen bila zebiltzan 76 urteko mañariarra

Larrialdi zerbitzuak pertsona baten bila ibili dira Saibigain mendian. 76 urteko mañariar bat izan da galdutakoa. Goizean perretxiko bila atera da, eta arratsalderako etxera bueltatu ez dela ikusita, familiak larrialdietan abisu eman du 19:00ak inguruan.

Ertzaintza, Gurutze Gorria, DYA eta Elorrioko salbamendurako txakurren taldea ibili dira lanean mañariarra topatzeko asmoz. Herrizaingo sailaren arabera autoa lokalizatu dute lehenik, eta arrastoa segika topatu dute azkenean. Antza denez jausi egin da eta min hartuta zegoen. Ospitalera eraman dute.


Plazako estalpea haizeak hautsita

Udalak ez du konpontzea aurreikusten eta beste bat erosiz gero “beste planteamendu batekin” litzatekeela adierazi du alkateak.

Asteartetik asteazkenerako gauean jo zuen haize indartsuak Uharte Arakilgo plazan estalpe gisa jarritako toldoa hautsi zuen. Mendikoa kalea aldean dagoen toldoaren zati handi bat zartatu zuen haizeteak. Artzain egunerako jarri zuen udalak estalpea eta igandean ospatuko den KM bertikala kirol proba eta San Migel festak pasa arte jarrita utzi zuten (San Joango festetan ere erabiltzen da).

Ainara Aiestaran alkateak esan digunez, “ez dugu konpontzea aurreikusten. Aurretik ere partxe ugari ditu. Beste bat erosten badugu bestelako planteamendu batekin izanen litzateke”. Toldoak 21 urte inguru izanen dituela eta azkenekoz duela bi urte hautsi zela ere gogorarazi digu Aiestaranek. Alkateak jakinarazi duenez, toldoa kendu eginen dute. “Iganderako, Km Bertikalerako, eguraldi aurreikuspenak onak dira. Festetan bi bazkari daude eta eguraldiak laguntzen ez badu frontoian eginen dira”.


'Euskal balearen ehiza' dokumentala eguaztenean Kulturaten

Arrasateko Asier Altuna Txokito-k, Jon Goikoetxea gasteiztarrak eta Oier Bartolome debarrak ekoiztutako ikus-entzunezkoa eskainiko dute eguaztenean Kulturaten 18:30ean; balearen ehiza olatu handienarekin konparatu dute dokumentalean, metafora gisa.

Olatu handiak ehizatzen dituzten euskal surflarien testigantzak eta irudi ikusgarriak jaso dituzte Euskal balearen ehiza dokumentalean, Bideolan ekoiztetxea osatzen duten Arrasateko Asier Altuna Txokito-k, Gasteizko Jon Goikoetxeak eta Debako Oier Bartolomek. Euren lagunak diren eta hain ezagunak ez diren olatu handien sei surflari dira ikus-entzunezkoan protagonista: Andoni Fernandez, Iker Muñoz, Julen Larrañaga, Pablo Gartzia, Josu Iribar eta Oier Bartolome bera. "Oriotarrak, getariarrak, debarrak... guk ezagutzen ditugun lagunak dira eta gura genuena da haiei aukera ematea jendeak ikus dezan zelako trebetasuna daukaten eta momentu batzuetan nolako une gogorretan egon behar izaten diren surfean dabiltzanean", azaldu du Txokito-k. Bale arrantzan balira bezala, olatu erraldoien ehizak suposatzen dituen esfortzu eta etekinak erakusten dituzte lanean, Euskal Herrian azkenaldian olatu handiak harrapatzen geroz eta jende gehiago dabilela azalduaz.

Astebetean egindakoa

Denbora gutxian ekoiztutako dokumentalaren emaitza izango da eguaztenean Arrasaten eskainiko dutena, izan ere, astebete besterik ez zuten behar izan ikus-entzunezkoa egiteko; hiru egun behar izan zituzten elkarrizketak grabatzeko eta bi egunetan muntaia guztia egitea lortu zuten: "Gaur egun Internet bidez jendeak azkartasuna bilatzen du, eta gu konturatu gara grabatutako bideoak egunean bertan sarera igota, bisita gehiago izaten dituztela eta oihartzun handiagoa lortzen dituztela. Orduan, uste dut garrantzitsua izan zela ez produkzio handi bat egitea, baizik eta azkarrak izatea. Astebetean egin genuen dokumentala; hiru egunetan egin genituen elkarrizketen grabaketak eta bi egunetan muntaia guztia. Gustura gelditu gara azken emaitzarekin", azaldu du Goikoetxeak.

Dokumentala iazko Donostiako SurfFilm Festibalean aurkeztu zuten, eta grabaketak egiteko drone bat erabili dute eta baita ere kalitate altuko bi argazki kamera.

Kulturaten eskainiko da

Udal Kirol Zerbitzuak aurrera daraman Arrasasoi: hamabi hile, hamaika gai programaren barruan eskainiko da dokumentala eguaztenean 18:30ean Kulturateko areto nagusian. Txokito eta Goikoetxea ekoizleak ere bertan egongo dira gainera, ikus-entzuleei dokumentalaren gaineko azalpenak emateko prest.


Herritarren iritziekin osotuko du programa ezker abertzaleak

Azken legegintzaldiko balorazioa egin eta herri programen berri eman du Lekeitioko Ezker Abertzaleak. Aurrekontuak eta Hiri Antolamendurako Plan Orokorra kritikatu eta herri programak herritarren iritziekin osotuko dituztela adierazi dute.

«Apartheid egoeran jarraitu du Lekeitioko Ezker Abertzaleak azken legegintzaldian be», halantxe esan dute alderdiko kideek. Horren eragina, gainera, herritarren zati batek be jasan du euren ustez. «EAJ bihurtu da feudoaren nagusi danon kalterako», esan dute. Halanda be, ezker abertzaleak beharrean jarraitu duela azaldu dute, «herriko gaien jarraipena egiten», nahiz eta asko ezin izan dituzte jakin «ailegarazi ez zaizkielako».

Aurrekontuari dagokionez, urtetik urtera gero eta arinago onartzen ditu Udalak aurrekontuak ezker abertzalearentzat, «eztabaida gutxigaz». Lehen itxurak gordetzen zituela diote, baina orain, «hori be ez». Gainera, herritarren ekarpenak be ez dituela kontuan hartzen adierazi dute. «Proiektu guztiak herritarren lepo egiten dituzte, iritzia kontuan hartu barik. Beste denok soberan gaude Udalarentzat», kritikatu dute.

Bestalde, argi geratu da, ezker abertzalearentzat, Udalak zerbitzuen pribatizazioaren bidea jarraitzen duela. «Urtetik urtera, hainbat zerbitzu pribatizatu dituzte eta gure ikuspegitik kontrako bidea da hori», esan dute. Halan, horreri buelta emango diotela azpimarratu dute.

Beste alde batetik, HAPOa egiterakoan, benetan parte hartzeko aukerarik ez dela eman kritikatu du ezker abertzaleak. Eta horrela, informazio falta hori saihesteko, erakusketa eta hitzaldiak antolatu dituzte besteak beste. Gainera, herriko hainbat eragilerekin elkarlanean ibili dira parte-hartzea landuz. Horretaz gainera, bide administratiboa be jarraitu dute eta jorratzen jarraituko dutela jakitera eman dute.

Parte-hartzea izango da bai eta be ezker abertzaleak herri programa egiterako orduan jarraituko duten bidea. «Gure ahalegina eta nahia herritarren hitza jaso eta programa horregaz sortzea da», esan dute. Horretarako, «herritar gehiengoarengana ailegatzeko», teknologia berriak eta ohiko bideak erabiliko dituzte.

Helburu horregaz, zortzi arlotan banatu dute programa eta hemendik aurrera, dei zabalak egiten hasiko dira herritarren ekarpenak jaso eta herri programan batzeko. Arlokakoak egin ondoren, jardunaldiak be antolatuko dituztela aurreratu dute.

Azkenik, herritar guztien iritzia egoteko legalizazioa ezinbestekoa dela azpimarratu dute. «Ezker Abertzalearen ahotsa be kalean egon behar da besteek dituzten eskubide guztiekin eta horretarako hauteskundeetan parte hartu behar du», azpimarratu dute.


Melodramari eskainitako zinema bizitza

Donostiako 67. Zinemaldiak Roberto Gavaldon zinemagile mexikarrari eskainiko dio aurtengo atzera begirakoa.


Odola emoteko unitatea Itsasaurren egongo da barikuan

Emon zure odola kanpainaren barruan, Bizkaiko Odol Emaileen Elkartearen unitate mugikorra Itsasaurre plazan egongo da barikuan, goizean eta arratsaldean,

10:00etatik 13:30era bitartean eta 17:00etatik 20:30era bitartean.


Isolatuak

Momentu eta egoera guztietan zaila da bakarrik edo isolatuta egotea. Bakartasun eta isolamendu hau bera da pandemia globalak eragin digun egoera behartua.

Itogarriak suertatzen zaizkigu lan egun arruntetan hain desiragarri genituen etxean ematen genituen orduak. Etxeko lau paretek nazkatu egiten gaituzte, eta gure familiako kide nahiz lagunekin egon ezin izateak egoera hau okertu egiten du, zalantzarik gabe. Baina, errealitatean, isolamendu eta bakardade hau nahiko lauso eta laburra da beste adiskide batzuen egoerarekin alderatuta.

«Imajina dezagun herritik 900 kilometrora alarma egoera»

Gure herrian bada asteak baino, urteak gela batean igaro dituena edo daramatzana. Gela bakar hau, maizenik, partekatua izaten da, intimitaterik gabe eta eskubiderik gabe. Mundutik nahiko isolatuta daude egunerokoan, eta ezarritako neurriekin isolatuago daude orain eta, ondorioz, babesgabetasun egoera handiagoa da. Euskal preso politikoez ari naiz. Etxerat elkarteak aurten argitaratu duen lehen txostenaren arabera, egun 235 euskal preso daude frantziar eta espainiar estatuetako kartzeletan (Etxerat, 2020).

Imajina dezagun zure herritik 900 kilometrora dagoen espetxe batean zaudela egun bizi dugun alarma egoeran. Zure osasuna arriskuan ikusteaz gain, zuk maite dituzunak nola egonen diren eta gaixotasun honi aurre eginen ote dioten zure buruari galdegiten diozula. Zenituen bisita urriak egiteko aukera kendu dizutela eta espetxeko presoak inoiz baino bakartuagoa zaudetela, zuen osasun segurtasunagatik. Etxeratek argitaratutako txostenaren arabera, euskal preso politikoak dira presondegietan bakartuen daudenak (Etxerat, 2020).

Egun, Covid-19agatik alarma egoera ezarri zenetik presondegi guztietako bisitak bertan behera gelditu dira. Kartzela erregimen gogorrenetan dauden presoak ia ez dira ziegetatik atera. Toki komunak berdin partekatzen dituzte, hauetariko gehienak leku txiki eta itxiak izanik, birusarekin kutsatzeko arrisku handia dago. Etxerat eta bertze hainbat erakunde nahiz eragilek agiri bat sinatu dute preso dauden gaixo larriak eta 70 urtetik gorakoak ateratzeko eskatuz. Baina, beste behin ere, Espainiako Gobernuak ez du jaramonik egin (Etxerat, 2020).

Pandemia globalak hausnarketarako momentu egokia eskaini dio gizarteari, dituen ahultasunak identifikatu eta hauek erreparatu ahal izateko. Beraz, egoera honek eskaintzen digun denbora aprobetxatuz, kartzela eredu berri bat birpentsa dezagun


"Botoetan eta diputatuetan, bietan irabaziko dugu"

Hitz egin eta adostearen aldekoa dela aitortu du Oriol Junqueras ERCko hautagaiak. "PPk eta haren aliatuek" egiten diote uko adosteari, haren arabera. Alde horretatik, ez du ikusten "ingurukoei laguntzeko" baimena eskatu beharrik.


Auzo-eztabaidaguneak hirugarren txandan sartu dira

Arrotxapean izanen da hirugarren txandako lehen bilera, gaur. 18:30ean hasiko da eta Patricia Perales auzoko zinegotzia izanen da.

Iruñeko Udalak antolatutako auzo-eztabaidaguneen hirugarren txanda asteartean abiatuko da, 18:30ean, Juslarrocha Civivoxean, bertatik bertara ezagutzeko herritarren zein hiriko gune bakoitzeko elkarteen proposamenak, eskaerak eta iradokizunak. Auzoko zinegotzi Patricia Perales saioan izango da.

Auzo-eztabaidaguneak elkartu eta hitz egiteko guneak dira. Saioarekin hasteko, auzoko zinegotziak aurreko topaketen eta auzoan gauzatutako jarduketen errepasoa egingo du. Ondoren, bertaratutakoek hitza hartu ahal izango dute, haien eskaera eta proposamenak egiteko. Gainera, publikoaren eskura jarriko dira inprimaki batzuk, ekarpenak eta iradokizunak egiteko.

Berritasun nagusia 4 eta 12 urte arteko haurrendako ludoteka zerbitzua da. Auzo-eztabaidagunea egiten den toki bakoitzean halako bat egongo da, hartara eztabaidagunean parte hartzea eta familia-ardurak uztartzen laguntzeko. Ludoteka erabiltzeko izena eman beharra dago 24 ordu lehenagotik Herritarren Partaidetzarako Zentroan (Zentro, Kondestable Civivox), 948 420 266 telefonora deituta edo participacionciudadana@pamplona.es helbidera idatzita.

Aurreko aldietan bezala, eztabaidaguneak zuzenean emango dira Internet bidez, Youtubeko pamplonaesparticipación kanalean. Saioaren bideoa osorik ere ikusi ahal izango da, grabaturik, baita 3 minutuko laburpen bat ere. Auzo-eztabaidagunearen kronika eta materialak udal-webgunean kontsultatu ahal izango dira, hemen:Iruñeko Udala-Jada egin diren auzo-eztabaidaguneak.

Auzo-eztabaidaguneen egutegia. Hirugarren txanda


‘Gipu’-k ogitartekoak banatu ditu Presentacion de Maria ikastetxean

‘Zure motxilan… Egunero bokata berria’ ekimenaren bitartez, hamabostean behin ogitartekoak banatzen ari dira hiriko ikastetxeetan. Gaur arratsaldean Egiako Presentacion de Maria ikastetxeari egokitu zaio txanda, eta ezustea eraman dute bertako ikasleek; ezuste atsegina, alegia. Hain zuzen ere, Lagun Aro Gipuzkoa Basketeko maskota ‘Gipu’ izan da ogitartekoak banatu dituena, gaztetxoen gozamenerako.


Belako, Zuloak eta Itziarren Semeak, sanjoanak girotzen

Besteak beste, Travelling Brothers, Fermin Muguruza Kontrakantxa, Zuloak, Gose eta Anai Arrebak izango dira asteburuan, Euskal Herrian.

Sanjoanak ospatuko dira asteburu honetan Euskal Herriko hainbat tokitan, eta suak ez ezik, musikak ere leku garrantzitsua beteko du udako aurreneko festan.

OSTIRALA

Hesianek eta Laketek Andoaingo Nafarroa Plaza girotuko dute, eta Itziarren Semeak taldeak, berriz, Artziniegako plaza.

Baionak Travelling Brothers taldearen kontzertua hartuko du, ostiralean.

Bukatzeko, Belakok disko berria aurkeztuko du Donostian, eta Tolosan Sortuko Dira Besteak ikuskizuna izango da protagonista.

LARUNBATA

Urrian egingo den Nafarroa Oinez jaia dela eta, Fermin Muguruza, Zuloak eta Las Culebras Tuteran egongo dira larunbatean.

Bestalde, Urretxun Klak!son eta Belako arituko dira, eta Andoaingo sanjoanek, besteak beste, Skakeitan, The Sparteens, Napoka Iria, Morau, Petti eta Gose taldeen zuzenekoak hartuko dituzte.

Bedian ere ez da jai girorik faltako, Hesianen musikari esker, eta Ondarroan Juantxo Skalariaren musika entzungo da.

IGANDEA

Iganderako ere hainbat emanaldi daude iragarrita. Hitzordu nagusia Donostian dugu. Def Leppard, Whitesnake eta Europe Donostia Arenan arituko dira.

Tolosak Glaukoma eta Anai Arrebak taldeen bisita jasoko du, eta Iruñeak Cabezafuego eta Joseba B. Leinor musikariena.

Josu Bergararekin amaituko dugu asteburuko kontzertuen errepasoa, igandean, Ean aurkeztuko baititu bere kanturik berrienak.


Igande honetan eginen da Sarako Kontrabandisten Lasterketa

Aitzineko urteetako ibilbide bera izanen du 51. edizioak

Sarako Kontrabandisten lasterketaren 51. edizioa eginen da igande honetan. Lasterkariek 8,4 kilometroko ibilbidea egin beharko dute eta Zazpi Fago izanen da ibilbideko punturik garaiena, 522 metrotara. Gainerakoan, lasterkariak 09:30ean abiatuko dira plazatik eta ibilbidearen hasierako eta bukaerako metroetan zakua bizkarrean eraman beharko dute. Gizonezkoek 8 kiloko zakua eta emakumezkoek 4 kilokoa. Horrekin batera, galtza urdinak eta kamiseta txuriarekin ateratzea ezinbertzekoa izanen da.

Sarako Kontrabandisten lasterketaren 51. edizioa eginen da igande honetan. Lasterkariek 8,4 kilometroko ibilbidea egin beharko dute eta Zazpi Fago izanen da ibilbideko punturik garaiena, 522 metrotara. Gainerakoan, lasterkariak 09:30ean abiatuko dira plazatik eta ibilbidearen hasierako eta bukaerako metroetan zakua bizkarrean eraman beharko dute. Gizonezkoek 8 kiloko zakua eta emakumezkoek 4 kilokoa. Horrekin batera, galtza urdinak eta kamiseta txuriarekin ateratzea ezinbertzekoa izanen da.

Sarako lasterketa hau egiten hasi zirenetik, antolatzaileek errekaren bi aldeetako lasterkariak gonbidatzen dituzte parte hartzera, 18 herri ordezkatuz herri bakoitzeko bi lasterkari ateratzen dira. Dena den, herri bateko inork ez badu izenik eman eta gonbidatua den bertze herri batetik bi lasterkari baino gehiago baldin badaude, azken hauek ordezkaririk ez duen herriaren izenean parte hartu ohi dute.

Errekorren historiala

Fernando Etxegarai beratarraren esku daude bi errekor: denborarik hoberena 2006an lortua (38’36”) eta baita lasterketa hau 7 aldiz irabazi izana ere. Sarako Ramuntxo Lamothek bortz aldiz irabazi du lasterketa.Lau alditan Irungo Ricardo Torok eskuratu du txapela eta bera da ere edizio gehiagotan parte hartu duen lasterkaria. Senpereko Etchart-ek ere lau alditan irabazi du lasterketa eta hiruna aldiz Sarako Michel Larzabalek eta Lesakako Barrakak.


Sindikatuek kritikatu egin dute pentsioei buruzko ituna

Bat datoz pentsiodunen protestek eraginda jokatu dutela hala PPk eta EAJk, baina uste dute ez dela konpondu arazoa.


Zabalik dago Lea-Artibai Klasikoa txirrindulari lasterketan izena emateko epea

Aurten uztailaren 7an egingo da Lea-Artibai Klasikoa txirrindulari lasterketa, Ziortza-Bolibarren. Eta horretan izena emateko epea gaur [martxoak 7] zabaldu da. Interesatuek Internet bidez izena eman ahal dute.

Bi ibilbide egongo dira aukeran: motza (83 kilometro) eta luzea (107 kilometro). Ibilbide motzak 1.670 metroko desnibela edukiko du, eta luzeak 2.180 metrokoa. Uztailaren 7an lasterketa 09:00etan hasiko da.

Ekintza Markina-Xemeingo Txirrindulari Elkarteak eta Ziortza-Bolibarko Udalak antolatuta dago.

Ikus IAZKO ARGAZKI GALERIA.


Igeriketa gai hartuta, Agirre anaiak, Oiartzun Irratian

Oiartzun Irratiko Kirolez blai! saioan, igeriketa izango dute hizpide asteazkenean. Bi gonbidatu izango ditu Joxe Migel Lopez esatariak: Ivan eta Iñaki Agirre anaiak. Biek, Espainiako Txapelketan parte hartu berri dute.

Ohi bezala, saioa 13:15ean emango dute FM107an eta www.oiartzunirratia.org webgunean. 20:30ean errepikatuko dute.


Gaztainerre eguna egingo dute gaur San Martin Agirre ikastetxean

Arratsaldeko 15:45ean ikastetxeko patioan elkartuko dira ikasle eta irakasleak gaztainak erre eta jateko. Senideek 16:30ean izango dute gaztainak jateko aukera; denak daude gonbidatuta.


Baztan-Bidasoa bisitariek gehien aukeratu duten opor-lekua da

Turistei zuzenzutako establezimendu guztiak beteak egonen dira Aste Santuan, Baztan-Bidasoa Turismoa Elkargotik jakinarazi dutenez

Joerari eutsi eta bertze urtez Baztan-Bidasoako landetxeak, hotelak, hostalak, kanpinak eta alojamenduak beteta daude Aste Santuari begira. «Ez dago ostatu hartzeko tokirik gure eskualdean, bisitariek bertze behin gu hautatu gaituzte euren oporraldiaz gozatzeko», jakinarazi dute Baztan-Bidasoa Turismoa Elkargotik.

Berandu ospatuko da aurten Aste Santua, apirilaren akabailan, eta ondorioz, bisitari aunitzek Mediterraneoko hondartzetara joateko plana egin dute. Bertze batzuek mendia eta hondartzaren aldeko apostu eginez, Baztan-Bidasoa aukeratu dute, Gipuzkoako zein Iparraldeko kostaldetik hurbil dagoen eskualdean.

Azken orduan inork erreserba bertan behera uzten ez badu behintzat, ehuneko ehunean beteak egonen dira Aste Santuan turistei zuzendutako establezimenduak.

Baztan-Bidasoa mendi aldeko destino gisara sendotu da. Aste Santurako Nafarroa da Espainiako estatuan bisitariek gehien aukeratu duten tokia. Zerrendan bigarrena agertzen da Foru Erkidegoa ( % 96’75) Kanariar Irlen gibeletik (%97’62).


2-0 irabazi diote neskek Gasteizi

Asteburuko jardunaldian neskek garaipena lortu dute: 2-0 irabazi diote Gasteizi. Irantzuk eta Titayk sartu zituzten golak. Hirugarrenak dira oiartzuarrak, 32 punturekin.


Delituen kopurua nabarmen hazi zen iaz EAEn eta Nafarroan, sexu-erasoak bereziki

2018an 111 bortxaketa eta 548 sexu-delitu salatu zituzten EAEn, aurreko urtean baino % 30 gehiago. Guztira, % 9,9 eta % 7,8 egin dute gora delituek Nafarroan eta EAEn, hurrenez hurren.

Delituak gehien hazi diren Espainiar Estatuko lurraldeen artean daude Nafarroa eta Euskal Autonomia Erkidegoa (EAE). Espainiako Barne Ministerioak zabaldutako datuen arabera, delituek % 9,9 eta % 7,8 egin dute gora bi autonomia erkidego horietan, hurrenez hurren. Halaber, bereziki hazkunde handia izan dute sexu-askatasunaren aurkako delituek eta bortxaketek.

EAEn 6 hilketa izan ziren iaz, 2017an baino bi gehiago, eta 37 hilketa saiakera.

Halaber, 111 bortxaketa ( % 37 gehiago), sexu askatasunaren aurkako 659 delitu (% 31,8 gehiago) eta bestelako 548 sexu delitu (% 30,8 gehiago) zenbatu zituzten.

Bestalde, indarkeriaz egindako lapurretak ere igo egin dira, etxebizitzetan egindakoak bereziki (% 11,7). Horrez gain, establezimenduetan edota bestelako instalazioetan indarkeria erabilita egindako lapurretak ere gehiago izan dira (% 10,2).

Guztira, 90.214 arau-hauste zenbatu zituzten iaz.

Nafarroan, azkenik, delinkuentzia % 11,6 hazi da urtebetean, 24.827tik 27.287ra.


Aitor Esteban PSOE eta EAJren arteko negoziazioaz aritu da

Kongresuko EAJko diputatuak aurrekontuen arabera aritu da eta adierazi du PSOEk aurrerapausu handia eman beharko duela jeltzaleen botoak izateko.

Aitor Esteban, EAJko diputatua Kongresuan, PSOEk eta EAJk aurrekontuen inguruan izaten ari dituzten negoziazioaz aritu da ''Albiste Faktoria''n. Zapatero eta PSOEk ''geometria aldakor” baten ideian jarraitzen dutela baieztatu du diputatuak.

Hala ere, salbu modu berean jarraitu arren estutasunak ere dituztela aitortu du. Zapaterok eta PSOEk botoak behar dituzte eta Estebanen arabera, zerbait adosteko Euskadiko autogobernuan aldaketa handiak egon beharko dira.


Gazteetan beherakada handia izan du euskararen erabilerak

Soziolinguistika Klusterrak euskararen kale erabileraren neurketa egin zuen 2008 urtearen amaieran Aramaion. Azterketa horren emaitzak honakoa dio: Aramaion kalean entzundako elkarrizketen %56,2 izan ziren euskaraz. Datu hori 2003an egindako azterketarekin alderatzen badugu beherakada nabarmena izan da; orain dela bost urte elkarrizketen %61,9 izan ziren-eta euskaraz. 2001an ere beste neurketa bat egin zen eta orduan %65,4k erabili zuten euskara. Tendentzia, beraz, beheranzkoa da eta horrek asko arduratzen du Udaleko Euskara batzordea.

Dena dela, gazteetan euskararen erabilerak izan duen beheraka ikusgarria da. Gazteetaz berba egiten dugunean 14 eta 25 urte bitarteko herritarrez ari gara. Adin tarte horretan, esan bezala, erabilerak sekulako beherakada izan du: 2001ean %81ek erabiltzen zuten euskara eta gaur egun, berriz, %32k. Helduetan ere behera egin du euskararen erabilerak: %60,9tik %45,6ra.

"Oso arduratuta gaude. Badirudi orain arteko mitoa apurtu egin dela. Beti esan izan da Aramaio Arabako herri euskaldunena dela. Uste dugu jende askok hori erabiltzen duela aitzakia moduan gaztelerara pasatzeko. Gainera hausnarketa bat egin beharko dugu. Gazteek zeinek eredua jarraitzen dute? ", azaldu du Rosa Mondragon euskara teknikariak. Euskara batzordeak 2009rako euskara sustatzeko akzio plan bat landu du. Dena dela, azken neurketa horren datuak ezagutu ostean azaldu dute herriko gazteekin esfortzu berezia egin beharko dutela egoerari buelta emateko.


Unai Medina: “Etxegarai sasoiko eskolen arteko pikeak oroitzen ditut”

Etxegarai ikastetxeko futbol taldean hasi zen Unai Medina (Basauri, 1990) futbolean jokatzen eta ordutik ez da gelditu. Gaur egun, bigarren mailako Gijongo Sporting taldean jokatzen du atzelari basauriarrak eta bertan emango ditu datozen bi denboraldiak. Lezaman hezia, Basconia, Bilbao Athletic, Barakaldo, Alaves eta Numantzia taldeetatik pasa ondoren iritsi da Sportingera Medina. Hirugarren, bigarren B eta bigarren mailetan jokatu du Medinak eta gaur egunera arte 290 partidu jokatu ditu eta 14 gol sartu ditu basauriarrak, horietako bat Numantzia lehenengo mailara igotzeko playoffetara eraman zuena.

Denboraldi berria, talde berria.

Bai, aurten Gijongo Sporting taldearekin sinatu dut bi denboralditarako (hirugarren bat sinatzeko aukerarekin) eta oso gogotsu nago. Ongi egokitu naiz bai taldera bai hirira. Taldeak ere gogoz hasi du denboraldia, eta dagoeneko lanean ari gara taldea gorenera eramateko.

Barakaldon egin zenuen denboraldiagatik (besteak beste, bost gol egin zenituen) fitxatu zintuen Alavesek, 2. mailan jokatzeko. Zelangoa izan zen saltoa?

Bigarren B mailatik 2. mailara arteko saltoa nabaria da. Jokalariak egokitu behar du nahi eta nahi ez. Maila baten eta bestearen artean desberdintasun asko daude. Barakaldon denboraldi borobila egin nuela esan daiteke bai, eta horri esker Alavesek nigan arreta jarri eta 2. mailan jokatzeko aukera eman zidan.

Maila batean edo bestean jokatzea desberdina dela aipatu duzu.

Hala da. Oso desberdina da 3. mailan jokatzea (Basconia), 2.B mailan jokatzea (Bilbao Athletic, Barakaldo) eta 2. mailan jokatzea (Alaves, Numantzia, Sporting). Mailaz maila zoazen neurrian, erritmoa handiagoa da. Kalitatea ere askoz handiagoa da maila batetik bestera. Bigarren mailan, esaterako, normala denez, taldeak askoz ere profesionalagoak dira eta lehiatzerako orduan izan ditzakezun zailtasunak nabaritzen dira.

Zelan definituko zenuke zure burua jokalari bezala?

Alboko atzelari nahiko erasotzailea naizela uste dut. Indartsua eta ibilbide luzea duena. Denboraren poderioz, defentsiboki hobetu dudala esan dezaket, baina oraindik hobetzen jarraitu nahi dut. Nire onen-onena emateko oraindik asko daukat hobetzeko.

Zure ibilbidean momentu onak eta ez hain onak biziko zenituen.

Bai. Beste edozein lanbidetan bezala, futbolean ere momentu onak zein txarrak bizi ditzakezu. Zoritxarrez nire kasuan, lesioengatik momentu latz asko pasa ditut, baina esan ohi denez, denetik ikasten da. Lesioek buruz indartsuago izatera behartzen zaituzte. Momentu onen artean daude, adibidez, benetan lagun dei ditzakedan adiskideak bidean topatzea, eta nabarmenduko nukeen beste momentu on bat litzateke Numantziarekin playoff-etara heldu ginenekoa. Ligako azken partiduan nik egindako gol batengatik sartu ginen playoff-etara! Inoiz ahaztuko ez ditudan uneak dira.

Hain zuzen, 2017/2018 denboraldiaren bukaeran mailaz igotzeko zorian izan zen Numantzia.

Bai. Denboraldi oso ona izan zen talde guztiarentzat. Denboraldi bikaina egin genuen eta lehenengo mailara igotzeko zorian egon ginen. Azkenengo txandan Valladolidek irabazi izan ez baligu…

Argazkia: Sporting

Sorian lau denboraldi eman zenituen eta urte horietan guztietan bi euskal entrenatzaile izan dituzu: Jagoba Arrasate eta Aritz Lopez Garai basauriarra.

Hala da. Egia esan, jokatu dudan talde guztietan izan ditut lankide euskaldunak. Zorionez Numantzian txapela kentzeko moduko bi entrenatzaile izan nituen. Begira orain non dagoen Jagoba, lehen mailan Osasunaren gidari. Eta, zer esan Aritzen inguruan! Duela gutxi hasi da entrenatzaile lanetan, baina urtez urte hazten doa eta seguru nago ibilbide oparoa izango duela entrenatzaile bezala.

Zelangoa da Lopez Garairekin duzun harremana?

Biak gara Basaurikoak. Aspalditik ezagutzen dugu elkar. Kategoria berean jokatu izan dugu, gainera. Gabonetan askotan egiten dugu topo herrian eta hitz egiteko tartea aurkitzen dugu beti. Gu bion arteko harremana oso ona da. Egia da Numantzian elkarrekin egon ginen aldian harremana bestelakoa izan zela: nire entrenatzailea zen eta nik horregatik, zuen karguagatik, errespetatu egiten nuen. Harreman profesionala zen, baina orain kirol eremuetatik kanpo, harremana pertsonalagoa da, hurbilagoa.

Numantzian beste basauriar batekin ere bat egin zenuten biok: Cristian Ganea.

Bai. Ezohiko egoera zirudien: Basauriko hiru herritar batera talde berean, non eta Sorian! Cristianekin dudan harremana ere oso ona da. Pertsona ona da eta zorterik onena opa diot. Athleticen minutuak izango dituela espero dut. Merezi du egiten duen lanagatik.

Egia esateko, Basauri askotan agertu da futbol munduan: Piru Gainza, Oscar Vales, Yeste, Lopez Garai, Joseba Garmendia, Ganea, Medina… Zergatik izango ote da?

Ez dago inolako zalantzarik: harrobi ona dago Basaurin! Hainbat futbol talde daude herrian eta hazten ari diren jokalari oso onak ere bai. Espero dut datozen urteotan herriko beste futbolari asko agertzea.

Noiz hasi zinen baloiari ostikoka?

Bada, txikitatik izan dut oso gustuko futbola eta ikastetxean hasi nintzen benetan jokatzen, Etxegaraiko futbol taldean. Lehen Eskola Kirola oraingoarekin alderatuta ezberdina zen. Ikastetxeko taldean jokatzen genuen eta gero etorriko ziren gerokoak. Etxegarain futbolean jokatzen nuen garaietatik gogoratzen dut oso ondo pasatzen genuela. Umea zarenean hori da benetan garrantzitsuena: edozein kirol praktikatuz ondo pasatzea. Lehiatzeko gero egongo dira aukerak. Hori bai, ikastetxeen arteko pikeak eta lehiakortasun puntu hori beti zegoen! (kar, kar, kar).

Egun Futbol Eskola dago Basaurin.

Bai. Kanpotik baino ez dut ezagutzen, baina uste dut umeen formaziorako ondo datorrela. Futbol Eskola bat herrian izateak lagundu egiten du futbolean ondo jokatzen ikasten, eta hori bertan dauden entrenatzaileei esker da.

Futbolari batek noiztik izaten du normalean agente bat?

Nire kasuan 17 urterekin hasi nintzen agentearekin, baina badakit gaur egun oso gaztetatik, 14 urtetik aurrera, dutela agentea batzuek. Normalean agentea bera jartzen da zurekin edo zure gurasoekin harremanetan, eta gero zuk erabakitzen duzu nor aukeratu. Zure ibilbidean lagunduko dizun norbait aukeratu behar duzu, konfiantzazko bat.

Zer esango zenioke futbolean hasten ari den ume bati?

Ume bati beti eman behar zaio gomendio bera: garrantzitsuena ondo pasatzea dela. Gustuko duenaz disfrutatu behar du hasieran, eta gero pixkana-pixkanaka ikasten joan, entrenatzailearen gomendioak jarraituta.


Mendizale bat hil da Txindokin

23 urteko gizonezkoa da hildakoa, Beasaingoa. Amildegira erori da, tontorraren inguruan zela.

Txindoki mendian (Gipuzkoa) 23 urteko mendizale bat hil da gaur eguerdian, erorikoa izanda. Eusko Jaurlaritzako Herrizaingo Sailak 12:30 pasatxo zirela jaso du herritar baten deia; jakinarazi du tontorraren inguruan pertsona bat jausi dela amildegira. Larrialdi zerbitzuak heldu direnerako hila zen. Beasaingoa (Gipuzkoa) zen.

Laino itxia zen ordutsu horretan Txindokin, eta Ertzaintzaren helikopteroak ezin izan du istripu lekura iritsi. Hala, Guardia Zibilari eman diote abisu, Nafarroa aldetik ahalegina egiteko. Hark lortu du amildegira iristea, 14:30 aldera. Ordurako hilda zegoen gizona.

Gorpua Iruñera eraman dute helikopteroan, eta handik Donostiara dute eramatekoa, autopsia egitera. Hildakoak 23 urte dituela eta gizonezkoa dela baieztatu du Ertzaintzak; hasieran zabaldu da 33 urte zituela.


Giro ederra izan dute gaur goizean Zarautzen aerobik saio herrikoian

“Udalaren eta bion arteko harreman osoa euskaraz izatea nahi dugu! Kiroldegian, zahar etxean, eguneko zentroan,… euskaraz bizi nahi dugu!”. Bide horretan, ordea, zenbait hutsune identifikatu ditu Zarauzko Euskal Herrian Euskaraz taldeak. Hori dela eta, Euskaraz Bizi ekimena antolatu dute gaurko. Goizean goiz abiatu dute eguna kirola eginez, aerobik saioa egin dute Musika plazan. Hasieran gorputza berotzea kostatu bazaie ere, segituran hasi dira musikaren erritmora saltoka eta dantzan.


Euskal kulturari buruzko telebista tematikoa Durangoko Azokan, Goienaren eskutik

Durangoko Azokan izango den Azoka Telebistak berrikuntzak izango ditu aurtengo edizioan; besteak beste, bertako platoan ekoitzitako zuzeneko saioak eskainiko ditu. Goiena Komunikazio Taldeak kudeatuko du Azoka Telebista gunea, hainbat tokiko telebista eta erakunderekin elkarlanean.

OIHANE AGIRRE | Goiena Telebistako zuzendaria

"Egunero, bi 'Azokan gaur' magazin egingo ditugu platotik zuzenean"

"Ikusleek ere tokia izango dute platoan; saioetan parte hartzeko aukera, beraz"

Gune propioa izango du aurten Azoka Telebistak.

Bai, hala da; inoiz baino presenteago egongo da Azoka TB. Gune horretan kokatuko da Azoka Telebistaren platoa. Ikusleentzako tokia ere izango da platoan; beraz, bertatik bertara elkar eragiteko aukera izango dute ikusleek, saioetan zuzenean parte hartuta.

Zergatik aldaketa horiek? Eta zeintzuk dira aurrekariak?

Azoka Telebista agerikoago egin nahi genuen; eskaintza propioa izango duen gune bat izan nahi genuen, nahiz eta beste guneetatik elikatzen jarraituko duen. Azoka Telebista sortu genuenean, azokaren leihoa izateko helburuaz sortu genuen; hau da, azokak Durangoko mugak gainditzeko asmoz. Aurten ere azokaren leihoa izaten jarraituko du, baina, horrez gainera, Landakon bere espazio propioa izango du.

Espazio propioa eta programazio zabala ere bai. Zer erakutsiko da?

Lau egunez, euskal kulturari eskainitako telebista tematiko bat ekoiztuko dugu; itzela da hori! Goizetan eta arratsaldeetan ekoiztuko ditugun Azokan gaur magazinak nabarmenduko nituzke, batetik. Momentuko kontakizuna egingo dugu saio horietan, azokan han eta hemen gertatzen dena zuzenean erakutsita. Miren Arregik eta Txomin Madinak aurkeztuko dituzte saio horiek.

Bestetik, Amaia DJ saioa ere aipatu gura nuke, bertan ekoiztuko dugu-eta normalean Goienako platoan egiten dugun saioa. Musika da saioaren ardatza eta labetik atera berri diren bideoklipak aurkeztuko ditu Amaia Txintxurretak, eta baita hainbat musikari elkarrizketatu ere.

Saio horiez gainera, elkarrizketa saioak ere badira Azoka Telebistaren programazioan.

Tokiko telebistetan erakusten ari garen Kulturrizketak saioa berreskuratuko dugu, batetik; eta horrez gainera, zuzeneko hainbat elkarrizketa saio ere egingo ditugu.

Era berean, beste telebista batzuen plato ere izango da.

Horrela da, bai; EITBk B aldean saioa ekoiztuko du bertan eta Hamaika telebistak, berriz, Landakoenea saioa.

Aurreko edizioetan moduan, Azoka Telebistako saioak ikusteko hainbat bide ditugu.

Saioa bertatik bertara ikusi ahal izango da Landakon dagoen platoan, eta baita Areto Nagusiko pantaila handian ere. Baina Durangotik kanpo ere ikusi ahal izango da: streaming-ez, batetik, eta euskarazko tokiko telebistetan, bestetik. Honako telebista hauek osatzen dute sarean, bada: Goierri telebistak, Erlok, 28. Kanalak, Hamaika telebistak, Oizmendi telebistak eta Goiena telebistak.

Zelakoa izango da lantaldea eta nolakoa antolaketa?

Bederatzi lagunek jardungo dugu egunero lanean: kazetariek, errealizadoreak eta kameralariek osatutako taldea izango da. Azokak duen ordutegian eta egutegian, eten barik emitituko dugu; hau da, azokak ateak zabaltzen dituenean hasiko gara eta ateak ixten dituenean amaituko dugu emisioa. Durangoko Azokari eskainitako kanal tematikoa izango da.

Elkarlanean oinarritutako telebista ekoizpena izango da.

Bai, horixe! Goienak, EITBk eta Hamaikak gune horretan bat egingo dugu Azokako Telebistarendako saioak ekoizten.


Iñigo Alegre gogoratuko dute igandean

Lehengo uztailaren 21ean zendutako Iñigo Alegre gogoratuko dute bere lagunek igandean. Trintxerpeko Itsastarrak eta Herrerako Mendi Zaleak taldeek antolatu dute bere aldeko irteera, Otsondora. Alegre, mendian hil zen, Ainhoa-Ainhoa zeharkaldia egiten ari zela. Interesdunek 943 396 055 edota 679 731 034 telefono zenbakietara dei dezakete izena emateko.


SOLAS GIROAN: Sutearo

Kepa Enbeita, “sutearo”ko kudeatzailearekin egon gara eta baserrietako kalteei erantzuteko elkar laguntza erakundea dela azaldu digu; historia, bilakaera, egungo egoera, dituen berezitasunak… Gurea den eta gure ondoan dagoen mundu oso baten ikurra, nahiz eta hiriburuan gutxi ezagutzen dugun

DESKARGATU HEMEN


Phelpsek hogeita batgarren domina eskuratu du

Historia egiten jarraitzen du Baltimoreko igerilariak 100 metro tximeleta estiloko lasterketa irabazita. Hiru urrezko domina lortu ditu jada Londreseko olinpiar Jokoetan.

Hegoafrikako Chad le Closek lortu du zilarrezko domina eta Evgeny Korotyshkin errusiarrarentzat izan da brontzeko domina.

Michael Phelpsen Hogeita bat dominak:

Athens 2004 Urrezko domina 200 metro estiloen lasterketan Urrezko domina 400 metro estiloen lasterketanUrrezko domina 100 metro tximeleta lasterketanUrrezko domina 4x200 libre lasterketanUrrezko domina 4x100 estiloanBrontzezko domina 200 metro libreetanBrontzezko domina 4x100 libre Pekin 2008 Urrezko domina 200 estiloanUrrezko domina400 estiloanUrrezko domina 100 metro tximeleta lasterketanUrrezko domina 200 metro tximeleta lasterketanUrrezko domina 200 libreetanUrrezko domina 4x100 libreetanUrrezko domina 4x200 libreetanUrrezko domina 4x100 estiloan Londres 2012 Urrezko domina 200 estiloanUrrezko domina 100 metro tximeleta lasterketanUrrezko domina 4x200 libreanZilarrezko domina 200 metro tximeleta lasterketanZilarrezko domina 4x100 librean


Katxiporretako lagunek, 'Txo, Mikmak txikia' DVD berriaren argitalpena dela eta, 'Zuhaitzetan itsasora goaz' eta 'Jalgune

Katxiporretako lagunek, 'Txo, Mikmak txikia' DVD berriaren argitalpena dela eta, 'Zuhaitzetan itsasora goaz' eta 'Jalgune. Pausoka, bagoaz aurrera' erreportajeen emanaldi berezia antolatu zuten. Emanaldian Jon Maia bertsotan.


'Haizearen orrazia'-ren zirriborroak Zumaian gauzatu zituen Chillidak

Hainbat hilabetetan lanengatik itxita egon ondoren, zabalik dago berriro ere Haizearen orrazia, zalantza handirik gabe, Eduardo Chillidaren lan ezagunena. Baina, ziur aski askok jakingo ez dutena da Chillidak obra horren lehen zirriborroa Zumaian egin zuela.

1976. urtean amaitu zuen obra eskultoreak eta Donostiara betirako lotuta geratuko zen artelana sortu zuen. Aurretik, baina, zalantza ugari izan zituen eskultoreak: Ez zekien, ziur, ingurunearekin ondo txertatuta geratuko ziren burdinezko pieza haiek; naturarekin behar bezala uztartuko ote ziren galdetzen zion bere buruari behin eta berriro. Nicolas Berriondoaren El genio cabalga sobre el viento (Ediciones Donostiarras, 1977) liburuak jasotzen du prozesu hau guztia.

Chillidak kokalekuan bertan egin nahi zituen probak, baina, zenbait arazo medio, Donostiako orduko agintariek ez zioten baimenik eman. Lan horiek inguruneko orekan izango zuten eraginaren beldur ziren. Obra berak Donostiako badiak duen simetrian zer eragin izango zuen jakin nahi zuten aurretik. Horren jakitun, Chillida beste leku baten bila hasi zen eta, mendebaldera eginda, Gipuzkoako beste herri batean aurkitu zuen zirriborro hauek praktikan jartzeko kokalekua: Zumaian, Inpernupeko kalan, hain zuzen ere.

Zumaiako agintariek ez zuten guztiz ulertu Chillidaren asmoak zein ziren, baina, hala ere, baimena eman zioten. 1974ko maiatzaren 17an hasi zituen lanak, Zumaiako artxiboko dokumentu batean jasotzen denez. Kamioi batean eraman zituzten Victorio Luzuriaga fundizioan prestatutako burdinezko piezak Inpernupera eta garabi baten laguntzarekin joan zen kokalekuetan jartzen. Prozesu horren argazki bakarra gordetzen da Udal Fototekan, artikulu hau laguntzen duena, hain zuzen ere.

Lanak 1974ko abuztuaren 16an bukatu zituen. Donostiako alkatea eta CATeko (Centro de Atraccion y Turismo) buruak Zumaiara etorri ziren obra nola geratu zen ikustera. Francisco Lasa zen orduko Donostiako alkatea eta obra ikustean txundituta geratu zen. Egunean bertan eman zion Chillidari baimena Haizearen orrazia Ondarretaren amaierako kokagunean eraikitzeko. Zumaian egindako lanak, berriz, eraman egin zituen eta gaur egun Chillida Leku espazioan gordetzen dira. Gaur egun, Inpernupen, ez da lan haien arrastorik geratzen.

Hau dena, noski, asmakizun bat da...


EAJ eta PSOE beste zortzi transferentzia adosten saiatuko dira gaur

Hizpide izango dituzten transferentzien artean garrantzi handiko hiru daude: AP-68 autobidea, aldiriko trenak eta kreditu eta banku eskuduntzak.

PSOE eta EAJ batzartu egingo dira gaur Kongresuan, aurten Euskadira 20 eskuduntza transferitzeko helburuz iazko urrian sinatutako akordioa gauzatzen bukatzeko. EAJk aurtengo Aurrekontuak babestearen truke sinatu zuten akordioa. Hori horrela, urtea bukatu baino lehen zortzi transferentzia gauzatu behar dira oraindik.

Azken bilera uda baino lehen egin zuten, eta orduan urteko lehen seihilekoan transferitu beharreko azken sei eskuduntzak adostu zituzten.

Bilera horretan, gainera, irailaren lehen astean berriz biltzea hitzartu zuten, bigarren seihilekoan gauzatu beharreko zortzi transferentziak hizpide.

Hurrengo Aurrekontuak babesteko, transferentzien akordioa betetzea jarri zuen baldintza EAJk, baina azkenean sozialistek ez dute babes hori beharko, 2011ko Aurrekontuak hurrengo Gobernuak egingo baititu.

Nolanahi ere, PSOEk sinatutakoa betetzeko asmoa agertu du, eta EAJk Espainiako Gobernua aldatu baino lehen itxi nahi ditu transferentziak.

Autobideak eta aldiriko trenak

Hain zuzen ere, gaur hizpide izango dituzte zortzi transferentzien artean EAJren ustez oso garrantzitsuak diren hiru daude, hots, AP-68 autobidearen titulartasuna, kreditu eta banku eskuduntzak eta aldiriko trenak.

Gainerako bostak hauek dira: Soldatak Bermatzeko Funtsa, bidaia agentziak, farmazia-produktuen legeak gauzatzea, eskola seguruak eta segurtasun zerbitzu pribatuak.


Badugu sari potoloa: Biasterira eskapada, Hernani Bidaiaken eskutik

Saria da: Bi lagunentzat gaua Hotel Villa de Laguardian, afaria, Villa Lucia ardoaren zentro tematikora bisita, bodegara bisita eta ardo dastaketa eta wine oil spa zirkuitua.

HERNANIKO Kronika Gabonetako Zozketarako saskiak osatzen ari da, Hernaniko komertzianteak astero jartzen dituzten opariekin. Aste honetan, Hernani Bidaiak agentziak jarri du aurtengo sari potoloena izango dena: Biasterira eskapada. Saria da: Hotel Villa de Laguardian gaua, afaria, Villa Lucia ardoaren zentro tematikora bixita, bodegara bixita eta ardo dastaketa, eta wine oil spa zirkuitua; guztia bi lagunentzat.

20 urteko esperientzia, bidaiak saltzen

Ez da makala Hernani Bidaiak agentziak duen esperientzia, aurten 20 urte bete baititu Hernanin, herritarrei eta ingurukoei bidaiak saltzen. Bidaien inguruko informazioa nahi dutenek, bi modu dituzte eskuratzeko: agentziatik pasata (Urbieta, 6) edo internet bidez kontsulta eginda. Horretarako, bi web orri dituzte herritarren zerbitzura: www.bidaibila.com eta www.hernanibidaiak.com. Hirugarren saskia, osatzen Hernani Bidaiaken saski bereziaz gain, beste bi osatuta daude, eta hirugarrena ere, ari da astetik astera betetzen. Momentuz, 35 oparitik gora jaso dira, besteak beste: langostinoak, etxeko zapatilak, pultsera eta brotxeak, motxila, erregetako roskoa, emakume poltsa, gizonezkoen kartera, betaurrekoak, kazadora...

Errifak, salgai

Errifak Kronikako banaketa lekuetan, eta Berriakeko komertzioetan daude salgai, euro batean. Zozketa abenduaren 23an egingo da, Biteri kultur etxean, eguerdiko 12:00etan.


Erreka elkartearen Eguna ospatuko da larunbatean Donezteben

Ortziral arratsean ere zenbait ekitaldi izanen dira, denboraldi bikaina behar bezala akitzeko

Erreka Kirol Elkarteak antolatuta, larunbat honetan, maiatzak 30, besta eguna izanen da. Denboraldi bukaerari behar bezalako akabera emateko, goiz goizean hasita kirol ekitaldiak antolatu dituzte. Aurtengoa hirugarren edizioa izanen da. Larunbata baino, lehen, ortziral arratseko 20.00etan Alejandro San Miguel “Sanba”k Mont Blanc-eko igoerari buruzko ikusentzunekoa eskainiko du zinean eta segidan, pintxo jatea eta mus txapelketa izanen da plazoletan.

Larunbata egun handia

Larunbatean ere hainbat ekitaldi prestatu ditu Erreka elkarteak. Goizeko 10etan Errekako gazteen eskubaloi partidak jokatuko dira kiroldegian: alebin neskak, alebin mutikoak eta infantil neskak. 12:00etan Errekako judo eskolakoen erakustaldia izanen da. 13:00etan, aizkolaria ez ezik Errekako presidente den Juan Telletxeak kanako enborra moztuko du. 16:00etan jubenil mailako mutilen eskubaloi partida jokatuko da Erreka eta Lagunak taldeen artean. 17:00etan ikusmin handia sortu duen eskubaloi partida jokatuko da: jubenil mailako egungo nesken eskubaloi taldekoak orain dela urte batzuetako jokalarien kontra. 18:00-18:30ean Errekako talde seniorra Iruñeko talde misto baten kontra ariko da eta bertan Portland eta Anaitasunako jokalariak ere ariko omen dira. Gauean herri afaria izanen da Santa Luzia Plazan. Txartelak ortzeguna bitarte salgai daude 25 euroan eta honako menu hau izanen da: Txorizoa sagardoan egosia, ajoarriero, txuleta eta izozkiak. Ondotik, dantzaldia eta gaupasa izanen da Jalisko Bandekin.

Luchon eta Doneztebe arteko 307 kilometroak egin nahi ditu Gorka Bidegainek

Errekaren Egunean izugarrizko balentria lortu nahi dute 4 txirrindularik, hoien artean Gorka Bidegain doneztebarrak: Luchonetik Doneztebera dauden 307 kilometroak biziketa gainean egin, beti ere eguraldiak laguntzen badu. Peyresurd, Aspin, Tourmalet, Soulor-Aubisque binomioa, Ahuski eta Izpegi igoko lituzke, baina oraindik orain Tourmalet itxia dago. Gorkarekin batera Alex Maymo kataluniarra, Iñaki Gurrutxaga oriotarra eta Asier Ruiz de Eguino zumarragatarra saiatuko dira ibilbidea osatzen.

Judo eskolak zortzi domina

Aipatzekoa da, larunbat eguerdian erakustaldia eskainiko duten Errekako judo eskolakoek, berriki zortzi domina eskuratu dutela Nafarroako Kirol Jolasetan. Oskar Mindegiaren gidaritzapean urtero-urtero sari ederrak ekartzen dituzte Doneztebera eta aurten ez da guttiago izan. Hain zuzen, neska benjaminetan, Naxara Jauntsarasek zilarrezko domina eskuratu du 34 kiloz beheitiko kategorian eta June Apeztegiak brontzezkoa 38 kiloz beheitikoan. Infantil nesketan, Ana Mindegiak zilarrezko domina lortu du 57 kiloz beheiitkoan. Benjamin mutikoek lortu dute domina uztarik handiena. 30 kilo baino guttiagoko kategorian Haritz Bereauk zilarra lortu; 38 kilo baino gurriagokoan Ibai Apeztegiak ere zilarra eta 52 kiloz beheitikoan finalean ezin sartu eta brontzezko domina bana lortu zuten Kaiet Iriarte eta Manex Etulainek. Mutiko alebinetan, azkenik, Eneko Herrerak brontzezko domina lortu zuen 42 kiloz beheitiko kategorian.


«Gehienbat ostatuek sumatuko dute besten falta»

Itsaso URRUTIA MITXELENA,

Elizondoko besta batzordeko kidea.

«Ingurukoek animatuta» orain bi urte herriko besta batzordean sartzea erabaki zuen Itsaso Urrutiak (Elizondo, 1998). Ordutik, elkarteko gainerako kideekin batera, ilusioz parte hartzen du bestak antolatzeko lanetan. Aurten, ordea, ez du ereindakoaren uzta jasoko, «egoerak behartuta eta pena haundiz» bestak alde batera utzi behar izan dituztelako. Heldu den urterako gordeko dituzte indarrak eta, «denen artean errazago izaten denez», besta batzordera gonbidatu ditu herritarrak.

Nola banatzen dituzue egitekoak eta zein izaten dira zure ardurak?

Ez dugu zeregin zehatzik izaten, bileretan adosten dugu dena eta denen artean betetzen ditugu betebeharrak: musika taldeak, haurren ikuskizunak, publizitatea, programazioa...Aurten lehenbiziko eguneko kontzertuak antolatu nituen baina egunak aitzinera joan ahala egiteko gehiago izaten da.

Noiz erabaki zenuten bestak alde batera uztea?

Maiatz erdialdean, ez dakigu uztail bukaeran zein egoeratan egonen garen eta bizi dugun egoera honekin aitzinerat ateratzea arras zaila izanen zela ikusi genuen.

Erabakia hartzea zaila izan al zen?

Denek argi genuen arren, lan aunitz egin ondotik, dena lotua genuenez zaila izan zen.

Iruritan bestak alde batera utziagatik keinu batzuk egin dituzte. Zuek ere zerbait eginen duzue?

Oraindik ez dugu deus solastatu, oraindik dezente falta delako baina aitzinerago elkartuko gara eta solastatuko dugu. Sare sozialen bidez zerbait eginen dela pentsatzen dut seinale gisa... baina horiek herriko etxeak kudeatzen ditu.

Besten faltan, aitzinerago zerbait antolatzeko asmoa duzue?

Hori da denek nahiko genukeena, baina ezin dugu ziurtatu. Ez dakigu aitzinerago nola egonen garen, ezta zer baldintza izanen dugun ere. Esperantza da galtzen den azkena.

Zein ekitaldi da bereziki faltan sumatuko duzuna?

Santiago bezperan kuadrillakoekin izaten dudan bazkaria, Gazte Eguna eta zikiroa, kontzertuetatik aparte. Aurten arras besta politak antolatuak genituen.

Elizondoko bestek jende aunitz mugiarazten dute. Zentzu horretan, besta gabe gelditzeak aunitzengan eraginen du...

Bai herriko ostatuek sumatuko dute gehienbat. Baina bertze komertzio aunitzetan ere eragin ekonomikoa izanen du. Hondarreko urteetan jende aunitz etorri da Elizondora...


Osteguneko tailerrean, izenematea

Datorren ostegunean, tailerra antolatu du Daiteke Enplegu Zentroak, hautaketa probetan eta elkarrizketetan trebatzeko. Gabriel Zelaia eraikinean (Florida auzoa, 28) izango da, 09:15etatik 12:15etara, eta izenematea zabalik dago: joseangelarrizabalaga@daiteke.com edo 943 57 54 24.


Jendaurreko lehen agerraldia eginen du igandean Elizondoko Abesbatza Ttikiak

Arratsaldeko 17:30ean eskainiko du emanaldia Iruritako Gizarte Bilgunean

Duela hilabete batzuk hasi zen lanean Elizondoko Abesbatza Ttikia, Elizondoko Abesbatzaren babesean. Kristina eta Maki Urtasunen zuzendaritzapean 30 bat haur hasi ziren lanean. Lan horren emaitza erakusteko tenorea dela pentsatuz, urtarrilaren 31n, igande arratsaldeko 17:30ean Elizondoko Abesbatza Ttikik aurkezpen-kontzertua eskainiko du Iruritako Gizarte Bilgunean.


Trintxerpek bihar, Pasaiak etzi

Trintxerpek liderra hartuko du bihar Don Boscon. 16:30ean hasiko da Anaitasunaren kontrako partida. Pasaiak, berriz, etzi jokatuko du, Bergararen kontra. Partida 17:00etan hasiko da Bergararen Agorrosin futbol zelaian.


Hasi dute mendeko pertsonen zaintzarako eta arretarako ikastaroa

Dozena inguru lagunek atzo hasi zuten Mendeko pertsonei gizarte erakundeetan gizarte eta osasun arreta ematea ikastaroa. Azpeitiko Udalak Lanbideren diru-laguntzen bidez antolatu izan du ikastaroa azken urteetan, baina aurten ez du laguntza hori jaso, eta erakundeak berak antolatu du kurtsoa aurreko edizioek izandako "arrakasta" tarteko. Udalak azaldu duenez, aurreko edizioetan kurtsoa egin duten herritar "ia guztiek" aurkitu dute lana.

Plaza guztiak beteta hasi den ikastaroa ekainaren 30era bitartean izango da, eta arlo teorikoa nahiz praktikoa egingo dituzte parte-hartzaileek. Saioak egin eta gainditzen dituztenek, profesionaltasun ziurtagiria jasoko dute.


Inkesta: Ahal baino esfortzu handiagoa egiten du jendeak kirolean?


Baskoniak Panathinaikos hartuko du gaur

SASKIBALOIA. Sei egunean hirugarren partida jokatuko du gaur Kirolbet Baskoniak, Buesa Arenan, Panathinaikosen aurka (20:30). Gasteizko taldeak irabazi beharra dauka, ez baditu urruntzen ikusi nahi Euroligako final-laurdenak jokatzeko aukera ematen duten postuak. Lehen zortzi partidak jokatuta, bi garaipen baino ez ditu. Kopuru eskasa da, nahiz eta oraindik 22 jardunaldi falta diren jokatzeko. Denbora badago gora egiteko, baina, horretarako, lehenbailehen suspertu beharra du.

Erronka zaila du gaur ere. Etxean ariko da, baina aurkari indartsua izango du. Ez dabil ikusgarri Panathinaikos —zortzi partidetatik bost irabazi ditu—, baina sobera du kalitatea min egiteko: Calathes, Gist, Lojeski, Langford, Thomas... Oldarkorrago jokatzeko eskatu die jokalariei iritsi zenetik Velimir Perasovicek. Herenegun, Milanen (Italia), koska bat egin zuten gora arlo horretan, baina ez zen nahikoa izan. Gehiago egin behar dute oraindik. Eta hori lortzeko, inoiz baino gehiago behar dute zaleen babesa.


Eskolen inauteriak

Hiru eskoletako haurrek goizago hasiko dituzte inauteriak. Otsailaren 13an plazan elkartuko dira 13:30ean mozorroen desfilea egiteko.


De la Bella: 'Burua altxatu egin behar dugu'

Realeko jokalaria ziur da norabidea aldatzeko gai izango direla eta hobekuntza hori Valentziaren aurkako partidan hasiko dutela.

Alberto de la Bella jokalariak Realak bizi duen momento txarra onartu eta "burua altxatu" behar dutela gaineratu du, hurrengo partidetan garaile ateratzeko.

De la Bellaren iritziz, Sevillaren aurkako emaitza, 1-0, bidezkoaizan zen, eta Realari "erregulartasuna" falta zaiola adierazi du.

Unai Emeryren taldeak egindako gola "atzeko aldean egindako akats baten ondorioz" sartu zutela onartu du.

Jokalari txuri-urdinaren ustez, Ligako lehen hilabetean egindako bide kaskarra hobetzeko modua dago, eta hobekuntza hori Valentziaren aurkako partida irabazita hasiko litzateke.


Kantuz hartuko haugu, hitaz oroitzean

Kantuz sortu zen, eta kantuz zen bizi. Kantuz igortzen zituen bere penak ihesi. Kantuz irabazi zuen izan zuenetik asko. Kantuz aritu zitzaizkion bere hautsak zabaltzean. Eta belaunaldi berriek ere, beste era batera ezin eta, kantuz oroitzen dute Mikel Laboa, haren abestiak moldatuz.

Mikel Laboak ez zuen kanta amaitutako zerbait bezala ulertzen. Denborarekin ondu edo txartu daitekeen zerbait zela uste zuen, interpretazio ugari jaso zezakeen zerbait. Horregatik, bere ustez zaharkituta geratutako kantak eguneratu egin zituen, unean uneko eraginak txertatuz. Abesti berriak sortzeko garaian ere ez zuen kanta amaitutako gai bezala ulertzen, urteak eman baitzitzakeen ideia batekin bueltaka. Abestia standby egoeran uzten zuen, handik denbora puska batera berriro hartu eta taxutzen jarraitzeko. Kanta bakoitzak argitaratu aurretik bere bizia egin behar zuela zioen. Behin ezagutzera emandakoan, abestia jaio egiten zen, sekula ez hiltzeko.

Musikaria hil zen, baina bere obrak bizirik jarraitzen du. “Mikelen abesti askok ahozko transmisioa izan dute, eta horren ondorioz bizirik iraun dute, eta nire ustez iraungo dute”, dio Eneko Aranzasti musikari eta Bidehuts-eko kideak. Oroimen kolektiboan txertatuta dago Mikel Laboa, baina bere obra oraindik amaitu gabe dago. Denborarekin ontzen ari da, hamaika interpretazio egin baitzaizkio, baita egingo ere, hamaika artistaren eskutik. Hala ere, musikari ezagun askori egin zaizkio bertsioak, eta Mikel Laboak ere berdina egin zuen bere garaian Atauhalpa Yupanqui, Xabier Lete eta beste hainbatekin. Baina donostiarraren kasua ezberdina da, oso hedatuta dagoen joera baita haren bertsioak egitea. Arrazoia, Laboaren musika “herri-kanta bilakatu dela” Julen Azpitarte kazetariaren ustez.

Belaunaldien arteko zubi

Herri-kanta bihurtuta ere, “tradizioan ondo sustraitutako abangoardian” dagoen artista da oraindik Laboa, Azpitartek dioenez. Hori lortzeko, belaunaldi berriekin eta musikari gazteekin etengabeko hartu-emana eduki zuen. Ez da harritzekoa beraz, garaian garaiko hainbat talderekin kolaboratu izana. Fermin Muguruza eta Dut-ekin Gazteluak kantan ahotsa sartu zuen, Kortatu taldearen Ehun ginen-en, Naizroxa-ren Iqharaturic azken diskoan, edota Oreka TX-en Nomadak TX lanean parte hartu zuen, besteak beste.

Hartu-eman horiek direla eta, bertsio eta omenaldi asko egin dizkiote unean uneko taldeek. “Bere estiloari muzin egin gabe Laboa beti eboluzionatzen ari zen, eta beti eguneratuta egotea ahalbidetzen zion horrek. Sentipen hori belaunaldi berriengan pizten zen”, dio Ibon Rodriguez Eten taldeko kideak. Baina “Mikel eredu bezala hartu nahi bada, iraultzen jarraitu behar da, bere lana mitifikatu eta petrifikatu gabe”, zehaztu du. 1990ean argitaratutako Txerokee diskoan iraulketa hori ikusi daiteke. Talde esanguratsu askok Laboaren lana rockera ekarri zuten. Hogei urte beranduago antzekoa gertatu da, eta belaunaldi berriek Laboaren lana iraultzen jarraitzen dute, hala nola Txinaurriak lanean (ikusi hurrengo orriko koadroa).

Unibertsaltasuna

Atzerriko artistengana ere iritsi zen Laboa: “Esker oneko keinuak izan dira gehienbat. Euskal Herriaren egoera politikoa, euskara eta beste hainbat ñabardura sartzen dira tartean, baita Laboa ikonotzat hartzea ere”, dio Rodriguezek. Rim Banna abeslari palestinarrak Gure hitzak kantaren bertsio moldatu berri batean parte hartu du Arramazka taldearekin batera; Toledoko (Espainia) Proyecto Swing taldeak jazz eta swing estiloan jotzen du Txoria txori; eta kanta horixe bera abestu zuen Joan Baezek 1988an Bilbon eskaini zuen kontzertuan, Pablo Milanesek Euskal Herriko emanaldietan egin izan duen bezala; Bartzelonako Cor EuskalHiria abesbatzak Baga biga higa kantatzen du, eta Nacho Vegas-ek ere abesti huraxe jo zuen 2009an Bilboko Kafe Antzokian.

Izaera unibertsal hori lortzeko, Steve Reich-ek zioena hartzen du argudiotzat Azpitartek. “Zenbat eta lokalagoa, unibertsalagoa. Egonezin handiko musikaria zen Laboa, eta estilo asko uztartzen zituen. Uztarketa hori baina, jario propioa erdiesteko erabili zuen. Laboa entzutean ez duzu estiloen fusioan pentsatzen, aparteko musikarian pentsatzen duzu, bere jarioari ondo heldu, baina era berean horrekin konformatu ez zen musikarian. Horregatik, izaera unibertsala lortu zuela esango nuke”.

Ez musikan bakarrik

Eta bestelako diziplinetan ere egin zaizkio berrikusketak Laboari. Iñaki Salvador pianistak dioenez, Laboak inspirazioa arte diziplina ugaritan bilatzen zuelako gertatzen da hori. “Haren lanera inguratu garen margolari, eskultore, dantzari edo musikariok Laboaren obraren arkitektura konplexuaren ‘deseraikitze’ apala besterik ez dugu egin”.

Esate baterako, Manuela Carretta dantzari italiarrak Haika Mutil kantarekin dantza flamenkoa sortu du; Zorongo taldeak ere flamenkoa dantzatzen du Laboaren musikarekin, baita Amilotx dantza taldeak edo Jon Ugarrizak ere. Koldobika Jauregi eskultoreak Laboa eta Altzürüküko artzainen basa aireei erakusketa eskaini zien Donostiako Ekain galerian; Juan Gorriti artistak ere bi eskultura egiteko oinarri hartu du kantaria, eta zer esanik ez Jose Luis Zumeta margolariak.

Hainbat lehiaketa ere antolatu dira Mikel Laboa gaitzat hartuz, hala nola, Usurbilen egin zen eskultura lehiaketa eta EHUk antolatu duen idazketa, irudi eta musika sariketa. Eta bertsolaritzak ere omen egin dio behin baino gehiagotan. 2008ko Bizkaiko Txapelketan, Laboa hil berritan, Igor Elortzak kartzelako bertsoak Izarren hautsaren doinuarekin bota zituen; Maialen Lujanbiok ere Martxa baten lehen notak doinuarekin hainbat bertso abestu zituen 2009ko Euskal Herriko Txapelketa Nagusian, tartean txapela jantzi osteko agurra.

Mitoaren itzala

Laboa aipatzen denean Txoria txori, Baga biga higa, Oi Pello Pello, Izarren hautsa... bezalakoak etortzen zaizkio burura entzuleari. Horren kausa izan daiteke, batetik, haren lanaren ezezagutza; bestetik, Laboaren figura mitifikatu izana. “Mitoak itzal handiegia egiten dio Laboa musikariari, eta askotan irudi horrekin geratzen gara, alde musikala apur bat baztertuz. Iruditzen zait ez dugula bere musika osotasunean baloratzen”, dio Julen Azpitartek.

Zergatik? “Obraren berri ez dugulako; kanta mitikoekin gelditzen garelako; ez garelako nahikoa murgildu haren musikan; abangoardia ere badelako eta horrek askotan entzulea kikiltzen duelako... Azken finean, Laboaren obrak entzuleari esfortzua eskatzen diolako, eta musikak askorentzat puntu hedonista hori duelako: parrandetarako, afarietan abesteko...”.

Balizko posible horiek guztiak planteatzen ditu Azpitartek betiko kanten errepikapena ulertu nahian. Kanta horiek, gainera, ez dira ezagunenak, “ezagutzen diren bakarrak dira”, Rodriguezen ustez. Hala ere, garbi dago aipatutako abesti horietatik asko euskal identitatearen parte izatea ere lortu dutela, eta horregatik aukeratu izan dituztela bertsioak egiteko. Edonola ere, Iñaki Salvadorrek aurreikusten du denborarekin justizia egingo dela, “eta jakituria gehiagorekin baloratuko da Laboak sortutakoaren osotasuna”.

Edonola, omenaldirik handiena gauzatuta dago, haren kantak dagoeneko herriarenak bilakatu baitira.

Bi omenezko lan, Laboaren heriotzaren bigarren urteurrenean

“Etorkizuna gazteen esku dago, eta nik egindakoak zerbait esaten badie, edo zerbaiterako baliagarri bazaie, ba pozgarria da, dudarik gabe”. Hala zioen Mikel Laboak 2006an Entzun! aldizkariari eskainitako elkarrizketan. Baliagarri izan zaie ondorengoei, ezbairik gabe, eta horren adierazgarri dira aurten kaleratutako bi disko.

Lilurarik ez, Iñaki Salvador

1985ean argitaratu zuen 6 diskotik azken lanera arte Iñaki Salvador alboan izan zuen Mikel Laboak. “Sortze prozesuan aske uzten gintuen, baina berak nahi zuen norabidean. Musikari gutxik lortzen dute oreka hori” dio Salvadorrek. Orain Laboaren gidaritzarik gabe aritu da, eta Lilurarik ez bere azken lanean jazzera ekarri du, 1992an Zilbor hestea diskoan egin zuen bezala. Disko hau omenezko lana dela dio, “berarekin berriz jotzea bezala izan da, baina bera gabe”.

Jazza eta kanta herrikoiak uztartzeak on egiten die bi esparruei, Salvadorren ustez. “Gehiengoarentzat laguntza gisakoa da era honetako fusioak egitea, doinu herrikoiak nahasten baitira entzuteko zailagoak diren elementuekin”. Horrelako esperientziak ez dira berriak, hala ere. “Jazz musikariek historikoki ‘standard’-ak jo dituzte, hau da, abiapuntutzat kanta bat hartu, eta horren gainean inprobisatu dute. Eta nik ere beste hainbeste egin dut. Mikelen kantak joz, inpultso horri jarraitu besterik ez baitut egiten”.

Txinaurriak, Hainbaten artean

“Anarik denbora zeraman Antzinako bihotz zuzenean jotzen, eta Lisabök Xoriek 17 diskoan Orduan abestian jardun zuen. Garai horretan hasi ginen ideiarekin bueltaka”, dio Asier Zulueta Bidehutseko kideak Txinaurriak diskoaren genesiari buruz, “baina Laboa zendu zelarik, dena utzi genuen harik eta familiak, jakitun, aurrera egiteko esan zigun arte”. Donostiako Antigua auzoan egin zitzaion omenaldirekin gauzatzen hasi zen bilduma. Azkenerako hemeretzi taldek osatu dute Txinaurriak lana, bi LP eta bi CDk osatutakoa. Besteak beste, Ruper Ordorika, Audience, Mursego, Anari, Berri Txarrak, Xabier Montoia, Willis Drummond, Zura, Gora Japon edo Ama Say-k hartu dute parte.

“Mikelek eta bere inguruan zebiltzan guztiek emandakoa eskertzeko aukera bezala planteatu genuen diskoa”, dio Karlos Osinaga Bidehutseko kide eta musikariak. “Hasieran irudi eta testuak egiteko izen batzuk etorri zitzaizkigun burura: Zumeta, Atxaga, Sarrionandia... baina kantekin bezala, dena geuk egitea erabaki genuen”. Ramon M. Zabalegi arduratu da irudiaz, eta Martxel Mariskal liburuxkako testuez. “Txinaurriak diskoan badira Laboaren oinordeko izan daitezkeen hainbat artista: musikari ipurterreak, etengabeko bilaketan murgilduta daudenak, ahots propioa izan nahi dutenak, idazteko grina dutenak...”, dio Julen Azpitartek. Maisuari omenaldia egiteko, diskoa abenduaren 1ean argitaratu da, Mikel Laboa zendu zen data berean.


'UPNren Gobernua ez da gai Nafarroaren izenean negozioak egiteko'

UPNren Gobernua Nafarroaren eta naparren izenean negozioak egiteko gai ez dela uste du EH Bildu koalizioak.

UPNren Gobernua Nafarroaren eta naparren izenean negozioak egiteko gai ez dela uste du EH Bildu koalizioak, eta 2015ko maiatzean egingo diren hauteskundeei begira esan du herritarrekin akordioak lortu beharko dituen gobernu berri bat aterako beharko dela garaile.

Gobernu berri horrek gainerako erakundeekin bidezko negoziaketak egin beharko dituela esan du Bakartxo Ruizek gaur komunikabideen aurrean Maiorga Ramirezekin eta Xabi Lasarekin batera egindako agerraldian.

Gobernu aldaketa eratua sortzearen alde agertu da Bakartxo Ruiz, erabakitzeko eskubidea eta ekonomia eta gizartearen oparotasuna bermatuko dituen gobernu baten alde, hain zuzen ere, eta horretarako deia egin die herritarrei.

"Akordioak ez dira ez Ferrazekin ezta Genovarekin lortu behar, herritarrekin baizik", gaineratu du. Parlamentariak esan du "are larriagoa" dela Nafarroako Gobernuaren jarrera hipokrita, izan ere, haren ustez, bazkideekin bulego ilunetan negozioak egiten ari dira herritarrei bizkarra emanez.


Bide lasterretik, bihotzeraino

Merkataritza proiektu handi bat aurkeztu dute Gasteizko Zabalgunerako, eta udala aztertzen ari da. Plana bizkortzeko akordioa dute sustatzaileak eta administrazioak.


PSOEk Aurrekontuen gastu-muga onartzea lortu du

CIUren, CCren eta UPNren abstentzioek ahalbidetu egin dute sozialisten garaipena. Gastu-muga ezartzea lehen urratsa da Aurrekontuak onartzeko.

Datorren urteko Aurrekontuen gastu-muga aurrera ateratzea lortu du gaur gauean PSOEk, bere 169 diputatuen botoei esker. Sozialisten parlamentarioak nahikoak izan dira bozketa irabazteko, CIU, CC eta UPNren abstentzioei esker.

Aurretik, Josep Antoni Duran i Lleida CiUk Kongresuan duen bozeramaileak iragarri egin du abstenitu egingo zirela hurrengo urteko Aurrekontuen gastu-muga ezartzeko bozketan.

Nolanahi ere, Duran i Lleidak zehaztu du Aurrekontuen bozketan aurka egingo dutela, sozialisten aroa "amaitu" egin dela uste baitute.

Gastu-muga ezartzea lehen urratsa da 2011ko Aurrekontu Orokorrak onartzeko. Eztabaida irailaren amaieran edo urriaren hasieran egingo dute.

Gobernuak proposatutako gastu-mugak iazkoa baino % 7,7 txikiagoa da.

Behin betiko bozketa, bihar

Gaurko izapidea gainditzea espero bada ere, gastu-muga Senatura pasatuko da bihar goizean, eta han oposizioak gehiengoa duenez, atzera bota ahalko du.

Hortaz, bihar arratsaldean bertan Kongresura itzuliko da berriz, eta PSOEk gaurko babesak errepikatu baino ez du behar izango, behin betiko onartzeko.

Salgado

Espainiako ekonomiak 2010ean "indarra hartuko" duela esan du Elena Salgado Ekonomia ministroak, eta azken erakusleek "oso seinale positiboak" eman dituztela erantsi du.

Hala ere, Exekutiboak onartutako herstura neurriek, 2011n, kontsumoan eta inbertsio publikoan eragin negatiboa izango dutela adierazi du Salgadok, baina azken hilabeteetan kontsumo pribatuak izan duen hazkundea azpimarratu du.


Bilduk toki-entitateen mapari buruzko eztabaida irekia bultzatuko du

Bildu Nafarroak udal, kontzeju eta mankomunitateetan toki-entitateen mapari buruzko "eztabaida sakona bultzatuko du. Gizarte osoari irekia". Handik proposamen adostu bat atera nahi dute. Hala esan zuten atzo koalizioko lau alkatek, tartean Altsasukoak, Garazi Urrestarazu Zubizarretak. Koalizioko kideendako UPNk eta PSNk aurkeztutako proposamenek "ez dute balio dauden arazoak konpontzeko. Biek helburu bera dute ahalik eta udal eta kontzeju gehien desagerraraztea". Bilduko kideen iritziz "toki-entitateek arazoak dituzte baina ez dira arazo bat". Haiek duten finantzazio sistema salatu eta "herritarren parte-hartzea eta auzolana" sustatzen dute erakundeen alde egin du Bilduk. Azkenik, Nafarroako Udal eta Kontzejuen Federazioari leporatu zion eztabaida gidatu beharrean gobernuaren esanetara aritzea.


"Remi PSEren paranoia errepresiboak hil du", dio ezker abertzaleak

Aiestaranen heriotza salatzeko Villabonan egin den grebarako deiak erantzun handia izan du.


Memoria Eguna baliatuz, biktimak oroitu dituzte Askatasunaren parkean

Alderdi politiko guztietako ordezkariek arrosa zuri bana eskeini diete biktimei, Askatasuna parkean

Arrosa zuri bana eskuetan hartuta, Askatasunaren parkean bildu dira udaleko ordezkari politikoak, ostegun eguerdian. Memoriaren Eguna da azaroaren 10a, izan ere, egun hori baita terrorismoak eragindako biktimarik gabeko egun bakarra.

"Biktima guztiak, salbuespenik gabe" izan dituzte gogoan ekitaldian. Horrela, testu bat irakurri dute, nahiz eta ez den adierazpen instituzional bateratu bat izan. Iñaki Mujika PSE-EEren idazkariak azaldutakoaren arabera, EH Bilduk ez du testua babestu.

Irakurketaren ostean, isilunea egin dute, eta arrosen eskaintza egin dute, loreontzian. EH Bilduk, hiru hilarri-totemetako batean jarri ditu loreak.


Ingurumenarekin lotutako ekitaldi ugari izango dira datozen egunotan

Hitzaldiak, tailerrak, argazki rallyak… Ingurumenarekin lotutako ekitaldi ugari izango dira Zumaian datozen egunotan.

Ibaialde erakusketa

Data: maiatzaren 28tik ekainaren 4ra.

Gaia: gure ibaien inguruko informazio zabala azaltzen duen erakusketa ibiltaria.

Sarrera: doan.

Ordutegia: Algorri Interpretazio Zentroko ohiko ordutegian.

Udaberriko argazki rallya

(haurrentzat)

Eguna: ekainak 1, larunbata.

Antolatzailea: Algorri Interpretazio Zentroa.

Gaiak: (1) Urola itsasadarra eta (2) flyscha.

Parte hartzaileak: 8-16 urte bitarteko zumaiarrak.

Izena-ematea: aurretik 943 14 31 00 telefonora deituz eta egunean bertan Algorri Interpretazio Zentrora hurbilduz (10:00tatik 11:00tara).

Rallyaren hasiera (lehen argazkia): Algorri Zentroan 10:00tan.

Modalitatea: argazki digitalak.

Argazkiak deskargatzea: Algorri Interpretazio Zentroan. 12:30tatik 13:30tara.

Udaberriko argazki rallya

(helduentzat)

Eguna: ekainak 1, larunbata.

Antolatzailea: Distira argazki elkartea eta Zumaiako Udala.

Parte-hartzaileak: Edozein zaletuk har dezake parte.

Modalitatea: Argazkiak digitalean, koloretan eta JPEG formatoan.

Gaiak: Egun berean emango da gai zerrenda, izen ematean.

Eremua: Urola ibaia izango da.

Izen ematea: Zumaiako Foronda eraikinean ekainaren 1ean. 8:00etik 9:00etara. Parte hartzaile bakoitzak 8 euro ordainduko ditu izena ematean.

Argazki txartelaren deskarga: 14:00ak baino lehen, Foronda eraikinean.

Ekobira azoka

Data: ekainak 1, larunbata.

Ordutegia: goizeko 10:30etatik 14:30etara, eta arratsaldeko 16:30etatik 19:30etara.

Non: eguraldi ona egiten badu Eusebio Gurrutxaga plazan eta eguraldi txarra egiten badu, Amaia plazan.

Antolatzailea: Ekogunea.

Oharra: Bertako ekoizleen azokaz gain, hainbat ekintza antolatuko dira. olatzen ditu herritarrentzat. Kurtso praktiko hauetako bakoitzean, aditu bat izango da gaiari buruzko azalpenak ematen.

Ekintzak:

Baratzak balkoian: Zure etxeko balkoian noiz eta nola barazkiak landatzen ikasi

// Ordutegia: 11:00etatik 14:00etara

// Lekua: Eusebio edota Amaia plaza

// Adina: +7 urte

Altzari birziklatuak: Etxeko objetuekin birziklaturiko altzariak egiten ikasi

// Ordutegia: 11:30etatik 14:00etara

// Lekua: Eusebio edota Amaia plaza

// Adina:+7 urte

Krema eta xaboiak: Etxeko produktuekin era erraz baten, xaboia eta kremak egiten ikasi

// Ordutegia: 17:00etatik 19:30etara

// Lekua: Eusebio edota Amaia plaza

// Adina: +7 urte

Ekintza guztietan,14 urte baino gutxiagoko gazteak gurasoekin egon beharko dira.

Ekintza guzti hauek dohainik dira, eta bertan parte hartu ahal izateko, web gune honetan apuntatu beharko zara. http://www.ekogunea.net/

Ekintzetarako lekuak mugatuak dira, hori dela eta inskripzioen ordena mantenduko da hauek betetzeko.

Tailer geologikoa (haurrentzat)

Eguna: maiatzak 31, ostirala.

Non: Algorri Interpretazio Zentroan.

Ordua: arratsaldeko 18:00tatik 20:00tara.

Antolatzailea: Euskal Kostaldeko Geoparkea.

Izena-ematea: Algorri Interpretazio Zentroan, 943 14 31 00 telefonoan edota algorri@zumaia.net helbidean.

Hizkuntza: euskara.

Sarrera: doan.

Hitzaldia: Zumaiako interesgune geologikoak

Eguna: ekainak 4, asteartea.

Lekua: Algorri Interpretazio Zentroa.

Ordua: arratsaldeko 19:00tan.

Antolatzailea: Euskal Kostaldeko Geoparkea.

Hizkuntza: euskara.

Geoparkeko eta Biotopo Babestuko mugak ezagutzeko doako irteera

Eguna: ekainak 8, larunbata.

Lekua: Algorri Interpretazio Zentroa (ondoren oinezko irteera egingo da).

Ordua: goizeko 11:00tan.

Irteera doakoa da.

Hizkuntza: euskara.

Izena-ematea: Algorri Interpretazio Zentroa, 943 14 31 00 edota algorri@zumaia.net

Antolatzailea: Algorri Interpretazio Zentroa.


Mugi txartela eta hainbat lanpostu eskaintzaren berri gaurko Gazte Bulegoaren tartean

Garibai etxean, BAZ bulegoaren parean dagoen Gazte Informazio Bulegoko teknikari Dorleta Kortazarren bisita jasotzen dute hamabostean behin, martitzenetan, Arrasate Irratian. Gaur ere hala izan da, Mugi txartela eta bulegoan egiten dituzten bestelako txartelen inguruan jardun dute gaur, eta baita Arrasateko hainbat lanposturen berri ere.


'Mihiluze Traka', larunbatetik aurrera ETB-1en

Hiru gonbidatu ezagun, hiru lehiakide mihiluze-rekin jarriko dituzte. Lehenengo saioan, hiru pilotari: Oinatz Bengoetxea, Koteto Ezkurra eta Mikel Goñi.

Urtarrilaren 21etik aurrera larunbat gauetan 'MHLZ Traka' emango da ETB-1en, 21:30ean, luxuzko gonbidatuekin eta mihiluze trebeekin jolasteko. Lehen programan goi-mailako hiru pilotari hartuko dituzte: Oinatz Bengoetxea, Koteto Ezkurra eta Mikel Goñi. Hauekin batera, lehen ere 'Mihiluze'n ibililtako Yolanda Larrañaga (Azkoitia), Katrin Ginea (Arbizu) eta Edoitz Bilbao (Arrieta). Hurrengo saioan, berriz, 'Goenkale'ko aktore gazteak izango dituzte: Maria Cruickshank, Joanes Passicot eta Amaia Ruiz.

Programa bakoitzean euren artean lotura estua duten hiru gonbidatu ezagunekin eta hiru lehiakide mihiluzerekin ariko dira jokoan Kike Amonarriz eta Ilaski Serrano, betiko probez gain, Trakarako espresuki prestaturiko berrikuntzekin. Gonbidatu hauek botillero lana egingo dute lehiakideekin eta ahalik eta puntu gehien lortzen lagunduko diete. Larunbatero lehiakideek 5.000 euro irabazteko aukera izango dute.

Lehiakide guztiak 'Mihiluze'n parte hartutakoak izango dira, jada, 'Mihiluze Traka' edo estiloa dutenak: eskarmentua dutenak eta saria irabazteko aukerari esperientziaz ekingo diotenak.

Puntu gehien lortzen duen bikotea iritsiko da Zer da zer? finalera eta lortutako puntuak euro bihurtuko ditu. Eta gainera, asmatutako erantzun bakoitzarengatik 100 euro erantsiko dizkio kopuru horri. Eta zazpi kontzeptuak asmatuz gero, 5.000 euroko zakua irabaziko du.

Bikote bakoitzean, beraz, gonbidatu bat eta lehiakide bat elkartuko dira eta elkarren arteko kimikari ahalik eta zukurik handiena ateratzen saiatu beharko dute. Gonbidatuen alde ezezaguna ezagutuko dugu. Oraingo honetan lehiakideak ez du bere ohiko bikotekidearen babesa izango, baina hortxe du gonbidatua, beti laguntzeko prest.

Larunbatetako 'Mihiluze Traka' ere familia osoari zuzenduta dago, adin guztietako ikusleek jolastu baitezakete etxetik. Proba berriak ikusiko ditugu, gainera, benetako 'Mihiluze Traka' osatuz. Lehenaz gain, jolasteko eta gozatzeko aukera gehiago izango dugu.

Emaiozue! proban, gonbidatuen alderdi deigarri, ezkutu edo ezezagunekin jolastuko dira. Gonbidatuen inguruko galderak egingo zaizkie lehiakideei eta txikitako argazkien artean, zein den gonbidatuarena asmatu beharko dute.

Pareak bai! proban 6 hitzeko bi zerrenda emango zaizkie eta pare egokiak osatu beharko dituzte lehiakideek.

Egiaren bila da beste proba berria eta izenak adierazten duen bezala, esaldi batzuen artean zein den egia asmatu beharko dute. Kasu honetan eta Emaiozue!n, lehiakideak azkarrak izateaz gain, azkar mugitu beharko dute, sakagailuari ematen lehenak izango baitu erantzuteko aukera.


Otegi: «Ezker abertzaleak bakearen aldeko apustuarekin jarraitzen du»

ASKE. Soto del Realgo espetxetik 19:15 aldera irten da Batasuneko mahaikidea, abokatuek 400.000 euroko bermea ordaindu ostean ILDO POLITIKOA. Otegik esan du bere aurkako auziak ez duela aldaraziko gatazka politikoa elkarrizketaren bidez konpontzeko apustua BAKE PROZESUA. «Bakea eta demokrazia behar ditu herri honek; baina ez dago ezer eginda, bakea irabazi egin behar da» Arnaldo Otegi Batasuneko bozeramailea atzo irten zen Soto del Realgo espetxetik, ia bi egun preso igaro ostean, eta bera espetxeratzeak ez duela ezker abertzalearen ildo politikoa aldatuko nabarmendu zuen: «Ezker abertzaleak bakearen aldeko apustua egiten du; Anoetako proposamena mantentzen dugu, gurekiko jarrera edozein dela ere». Gatazka politikoa gainditzeko aukera aipagai delarik, «agian norbaitek prozesuaren hasiera saboteatu» egin nahi izan duela esan zuen, jada Euskal Herrira bidean, Otegik.


Alkatea berrautaketara aurkeztu da

EH Bildu da udal hauteskundeetara aurkeztu den bakarra, eta haren buru egungo alkatea dago.

Euskal Herria Bildu

1. Patxi Xabier Razkin Sagastibeltza

2. Rita Torrico Muniz

3. Aitor Garcia Monfort

4. Ruben Rodriguez Romero

5. Maria Cruz Azkona Larreta

6. Jose Francisco Uribe-Etxeberria Flores

7. Sergio Goikoetxea Bergera

8. Ricardo Palacios Andueza

9. Uxue Lazkano Maiza


Igandeko "Amarauna" inauterietara doa

Goizean zehar Tolosako kaleetan barna ibiliko dira, baina beste herri batzuetako jaien berri ere emango dute.

Inauteri jaietan murgilduko da igandean Euskadi Irratiko "Amarauna" saioa. Tolosako San Frantzisko kalean ezarriko dute euren karroza eta ondo mozorrotuta hantxe pasako dute goiza. Tolosakoez gainera, Euskal Herriko beste inauteri batzuk ere bisitatuko dituzte.

Bestalde, horrelako jai handietan argazkiak ateratzen ibili ohi den Agustin Madrazo Festak enpresako langilearekin hitz egingo dute. Eta festaz festa ibiltzeko indarra hartzeko Mugarik Gabeko Albaitarien elkarteak Kristina Enean eskainiko duen hamaiketako agroekologikoa dastatuko dute.


Zerga bilketa uste baino hobea izan da, hondoratzea gelditu den erakusgarri

Iaz baino 2.000 milioi euro gutxiago jasoko dituzte Araba, Bizkai eta Gipuzkoako ogasunek, baina urrian aurreikusi baino gehiago. Horrek esperantza piztu du aldundietan. Nafarroan, 2008an baino %4,6 gutxiago bildu zuten iaz. Orain bi urte baino leunagoa izan da kolpea, orduan %11 gutxiago bildu baitzuen Foru Erkidegoko Ogasunak


Baten onura, bestearen galbidea

Mexikok Frantziari irabazi dio, eta urratsa egin du sailkatzeko. Frantziarrek, aldiz, agur esan dute ia.


Ibon Iparragirreren bila joan dira senideak anbulantzia eta guzti espetxe sarreraraino

Iparragirreren egoera “muturrekoa” dela eta “lehenbailehen” etxera ekarri behar dutela erakutsi nahi izan dute horrela Alcala-Meco (Madril, Espainia) espetxearen aurrean. Iparragirreren senideekin batera presondegi berean preso eta larriki gaixo dagoen Manu Azkarateren familiakoak ere joan dira.

Iparragirreren senideak, medikuak eta ordezkari politkoak espetxearen atarian. Argazkia EH Bildu

Senideez gain, espetxeko atariraino hainbat mediku, anbulantzia bat, bi presoen amak, Sare plataformako kideak, EH Bilduko Unai Urruzuno eta Julen Arzuaga legebiltzarkideak, Ion Iñarritu senataria eta Marian Beitialarrangoitia diputatua, Teresa Jorda ERCko diputatua eta Unidos Podemoseko Eduardo Santos eta Ondarroako alkate Zunbeltz Bedialauneta ere bertaratu dira.

Iparragirreren amak esan duenez “Ibon ezin da denbora gehiago kartzelan egon. Oso gaizki dago eta eskubide guztia dauka etxean egoteko”. Gaineratu du “lehenbailehen” etxera eraman behar dutela, eta espero duela “guztien artean semea espetxetik ateratzea lortzea”.

Sarek zehaztu duenez kartzelako arduradunei Ibon Iparragirreren eta Manu Azkarateren osasun egoerei buruzko mediku txostenak eman eta barrura sartzen saiatu dira zenbait ekintzaile. “Modu baketsu eta irmoan egindako ekintza sinbolikoa izan da”.

Iparragirreren ama Angelita Burgoa Marian Beitialarrangoitia diputatuagaz. Argazkia: EH Bildu

Hodei Iruretagoeina Sareko ordezkarik ere gogor kritikatu du Espainiako Gobernuak preso gaixo larriak espetxean mantentzearen erabakia. “Alcala Meco espetxean dauden bi euskal preso gaixo larriak dauden egoeran egonda oraindik ere kartzelan mantentzea euren eskubideen, bizitzaren eta osasunaren aurka doa“. Gaineratu du “ate asko jo” dituztela egoera hau aldatu nahian baina ez dutela erantzunik jaso momentuz.

Zenbait mediku ere espetxearen atariraino joan dira, eta bertan gogor salatu dute bi presoen egoera ikusita espetxean jarraitzea. Ibon Iparragirreren egoera “oso oso larria” dela azpimarratu dute. Gainera, “ohiko tratamenduagaz egin daitekeena oso gutxi” dela zehaztu dute eta horregatik “behartuta” sentitzen direla “Ibon Iparragirreren osasunaren ardura dutenei beharrezkoak diren neurriak hartzeko fase terminalean dagoen presoaren osasuna bermatzen saiatzeko”.

Sareko kide Hodei Iruretagoiena eta medikuak Alcala Mecon. Argazkia: EH Bildu

EH Bilduko ordezkarien izenean Marian Beitialarrangoitia diputatuak egin du hitz, eta argi laga nahi izan du Iparragirrek ezin duela denbora gehiago espetxean egon: “Bere gaixotasuna eta kartzela ezkontezinak dira eta bere egoera oso kritikoa da. Ez dugu ulertzen bere askatasunaren inguruko erabakia behin eta berriz atzeratzea”.

HONEKIN LOTUTA

[Azaroak 11]:Ibon Iparragirreren “berehalako” kaleratzea eskatu dute Basauriko giza katean


AHTaren lanek urtean 7.000 lanpostu sortzen dituztela dio Arriolak

"Abiadura Handiko Trena Gipuzkoan" izeneko jardunaldietan, Jaurlaritzak EHUri eskatutako txosten baten ondorioak azaldu ditu Arriolak.

Donostiako Kursaal Kongresu Jauregian ospatzen ari diren "Abiadura Handiko Trena Gipuzkoan. Aukerak eta Garapen Ekonomikoa" jardunaldietan egon da Iñaki Arriola Eusko Jaurlaritzako jarduneko Garraio sailburua.

Bertan, "Abiadura Handiko Trena EAEko ekonomiaren motorrarentzat ezinbesteko gasolioa" dela esan du. EHUri eskatutako txosten baten arabera, Abiadura Handiko Trenaren lanek urtean 7.000 lanpostu sortzen dituzte.

"Euskal Y"aren Gipuzkoako adarra eraiki bitartean sortzen ari diren aukera ekonomikoak azpimarratzea da jardunaldi horien helburua. 7.000 lanpostu horietatik, 2.800 lanpostu zuzenak eta gainerakoak zeharkakoak direla azaldu du. Behin AHTa martxan dagoenean, ia 2.000 lanpostu egonkor sortzea aurreikusi dutela gaineratu du sailburuak.

Errepideetatik 2.000 kamioi eta 3.300 turismo kenduko omen ditu trenak, eta ingurumenean eta errepideetako segurtasunean eragin positiboa ekarriko du. Azpiegitura honetan inbertsio osoa 5.900 milioi eurokoa izango dela baieztatu du Arriolak

Zenbaki eta kalkulu horiek guztiak "propaganda hutsa" direla salatu dute Kursaal aurrean AHT Gelditu taldeko kideek. Inbertsio horrekin baliabide publikoak xahutu dira, horien ustez, Gipuzkoan "kilometro bakoitzak 30 milioi euroko kostua izan baitu".

Espainiako Gobernuari 'argi hitz egiteko' eskatu dio

Etxebizitza, Herri Lan eta Garraioetako sailburuak AHTren inguruan "argi hitz egiteko" eskatu dio Espainiako Gobernuari, eta "aurrekontuetako murrizketak direla eta lanen epeak aldatzea aurreikusten badu, mahai gaineratzeko" eskatu dio.

Jaurlaritza Ana Pastor Sustapen ministroarekin bilera egiteko zain dagoela azaldu du, "Aurrekontuetan Bizkaiko eta Gipuzkoako AHTren lanak finantzatzeko aurreikusitako murrizketak direla eta".

EH Bilduk jardunaldietan "diru publikoa xahutu" dela kritikatu du

Bestalde, EH Bilduk AHTren Jardunaldietan "diru publikoa xahutu" dela salatu du ohar baten bitartez.

Jaurlaritzak antolatutako jardunaldiek "propaganda egiteko helburua" dutela esan dute. "Herritarrek ordaindutako propaganda ekitaldi hauek zatarrak dira, sektore publikotik milioi askoko ordainketak jasotzen dituzten enpresen onura soilik bilatzen dutelako", kritikatu dute.


Emakumeen margo erakusketa

Sanjoanekin bat eginez, Piedadea Emakume Taldeak olio margoen erakusketa antolatu du. Igandean eta astelehenean bisita daiteke, 17:00etatik 19:30era, Donibane kalean taldeak duen egoitzan.


Urduña Hiria herri krosa

Jendetsua eta partehartzailea izan zen Urduñako lasterketa. Nahiz eta hotza agertzen hasi den, pertsona ugarik izena eman zuten.

Argazkiak: J. R. Lili


Garaño: 'Nire lehen maisua izan zen eta gerora bidea egiten lagundu dit'

Jon Garaño zinemagilearekin hitz egin dugu Juanmi Gutierrez gogoratzeko.

Jon Garañok eta Juanmi Gutierrezek Larrotxenen ezagutu zuten elkar 1994ean. Garañoren lehen zine irakaslea izan zen Gutierrez. Baina gerora ere, bidea egiten lagundu dio. Harremana mantendu eta gaur egun arte ere Moriartiko kideek euren lanak erakusten zizkioten Juami Gutierrezi aholkuak eskatzeko. Zinemagintza pasioz bizi zuela kontatu digu Garañok 'Faktoria'n, eta hala konfirmatzen dute Euskadi Irratiko artxiboan topatutako Gutierrezen hitzek.


Futbolina, gaur

Arratsaldeko 16:30etan hasita, futbolin txapelketa egingo da gaur Gazte Txokoan. Bihar, berriz, minigolfera joango dira.


Ikasleak bertsotan, ostegunean

Astigarragako herri eskolako 5 eta 6garren mailako ikasleek bertso jaialdia eskainiko dute kiroldegian. Ostegunean izango da 17:30etatik aurrera. Udalak antolatu duen Gu ere bertsotan ekimenaren barruan izango da.


ZE EINGOU ASTEBURUAN: Herri Urratsera joan

Asteburu honetarako proposamen berezia HERRI URRATS. Ibilbidea egitera Garobel mendilerrorantz abiatuko gara, Txarlazogainara hain zuzen (Urduña). Horrekin batera, betiko lez, errezeta (zaizuriak pikillo piper eta hegaluzearekin), liburua (Onintze Goitizen “Amaia udalekuetan”), diskoa (Niña Coyote eta Chico Tornado) eta agenda jorratuko ditugu.

https://bilbohiria.com/docs2/2016/zereingouasteburuan/160507_zeingou.mp3

Deskargatu hemen